24 октябр 2020, Тошкент вақти: 20:43\nБу ҳақда расман даво қилаётган “Interspan” компанияси Ўзбекистон ҳукуматига яқин доиралар, жумладан, президент Ислом Каримовнинг тўнғич қизи Гулнора Каримова Ўзбекистондаги чой бизнесини тўла назорат қилишини таъкидлайди.\n“Импра”, “Акбар” ёки “Тошкент” чойлари Ўзбекистонда роса реклама қилиниб, бу чойларни ичмаган одам бўлмаса ҳам керак. Уларни Ўзбекистонда танитган “Interspan” ширкати эса чой савдоси аччиғини ўз бошида синади.\n“Interspan” Техас штати судига 60 саҳифалик шикоят аризасини киритиб, Ўзбекистонда кўрган кўп миллион долларлик зарарини АҚШнинг “Liberty” суғурта компаниясидан қоплатиб беришни сўрамоқда. Судга тақдим этилган ҳужжатларда Ўзбекистонда “Interspan” вакилларининг ўғирланиши ва компаниянинг ўзлаштириши борасида тафсилий маълумотлар келтирилган.\n“Ўйлашимизча, биздаги муайян далиллар етказилган зиён суғурта билан қопланишига асос бўлади”, - деди “Interspan” адвокати Роберт Жекобс.\n1998 йилда Ўзбекистонда иш бошлаган “Interspan” компанияси 2005 йилга бориб мамлакатда қадоқланган чой бозорининг 30 фоизини эгалади.\nКомпания бундай вазият Ўзбекистондаги чой бозорини назоратида ушлаб турган ҳукумат одамларининг ғашига текканини иддао қилмоқда.\nВоқеаларнинг кейинги тизими қуйидагича. 2006 йил 13 февраль куни ниқоб кийган қуролли шахслар “Interspan” компанияси вакили Искандар Қиёмалиевнинг машинасини тўхтатиб, уни ҳибсга олди. Шу куннинг ўзида қуролланган шахслар компания офиси ва омборхонасига бостириб кирди ва барча мол-мулки ҳамда вакилларига қарашли уй-жойларни мусодара қилди. “Interspan” ходимларидан И.Қиёмалиевга қарши кўрсатма бериш талаб қилинди, баъзилари калтакланиб, қийноққа солиш билан таҳдид қилингани айтилмоқда.\nИ.Қиёмалиев уч кун ўтиб озодликка қўйиб юборилди.\nБир муддатдан сўнг компаниянинг бошқа бир мулозими - Михаил Маткаримовнинг турмуш ўртоғи гаров тарзида ўғирлаб кетилди. Кейинроқ М.Маткаримовнинг ўзи ҳам ҳибсга олинди ва талон-тарож қилиш, тижорат қонунларини бузишда айбланди.\n“Interspan” ўзига қарашли барча активлар Гулнора Каримова ва унинг ҳамкорларига ўтиб кетганини даво қилмоқда. “Interspan” адвокати Роберт Жекобс мазкур иддаоларни тасдиқловчи далиллар ҳақида гапира олмаслигини айтди.\n“Тушунинг, ҳеч бир далил юзасидан изоҳ беришга ҳақли эмасман. Суд жараёнидан сўнг эҳтимол гапиришимиз мумкин бўлади”, - деди Р.Жекобс.\nГ.Каримова ҳақидаги бир неча мақола муаллифи, АҚШдаги “Ҳарперс” журнали мухбири Кен Сильверштейн сўзларига кўра, Ўзбекистон ҳокимиятидаги элитанинг коррупцияга ботгани ҳақида тасдиқланган кўплаб маълумотлар мавжуд.\n“Лекин “Interspan” компаниясининг зўравонлик билан тортиб олингани ҳақидаги даъволар анча жиддийдир”, - дейди журналист. - Уларнинг мамлакатдаги биринчи оилага алоқадор ширкат билан рақобатчи сифатида кўрилганининг ўзи уларга нисбатан зўравонлик ишлатиш ва таҳқирлаш учун етарли бўлади”.\nКен Сильверштейннинг таъкидлашича, Ўзбекистон ҳукумати доиралари билан қоришган тадбиркорлар ва мамлакатдаги энг бадавлат аёл сифатида таърифланадиган Гулнора Каримовага қарши илгари суриладиган бундай иддаоларни исботлаш ўта мушкул.\n“Ҳеч ким президент оиласига қарашли мулк ҳақида аниқ маълумотга эга эмас. Ҳамма иш яширин амалга оширилади. Гулноранинг бир нечта компанияга эгалик қилиши аниқ. Унинг чой бозорини ҳам назорат қилиши айтилмоқда. Лекин мен буни тасдиқлашга ожизман. Ўзбекистонда ҳеч нарса шаффоф эмас”, - дейди Кен Сильверштейн.\nЎз исми ошкор этилишини истамаган ва Гулнорага қарашли экани билдириладиган компания вакилининг айтишича, тахминларга асосланган ҳар қандай иддаолар судда чиппакка чиқади.\nГулнора Каримова, Мираброр Усмонов ёки “Zeromax” томонидан таҳқирланганини даъво қилаётган “Interspan” компанияси ҳам кўрган зарарини Ўзбекистондан эмас, фақатгина АҚШнинг суғурта компаниясидан ундира олиши мумкин.


Уч ёшида кўчага ташлаб кетилган ногирон боланинг ҳайратланарли қисмати - Zamin.uz\n21:00 / 14.09.2020\nУч ёшида кўчага ташлаб кетилган ногирон боланинг ҳайратланарли қисмати\n– Шоҳруҳ келиб ўзининг шароитини тушунтирди, – дейди Учтепа тумани ИИО ФМБ М ва ФРБ бошлиғи, подполковник Козим Орипов. – У шу вақтга қадар турли ташкилотларга ҳужжатини расмийлаштиришда амалий ёрдам сўраб бир неча бор мурожаат қилган. Бир неча бор Чилонзор туман профилактика нозирига ҳам учраган. Аммо иш охирига етмаган. Белгиланган тартибга кўра, фуқаролик паспорти олиш учун туғилганлиги тўғрисидаги гувоҳнома керак бўлади. Уни олиш учун эса боланинг ота-онасини топиш зарур. Хуллас, бир-бирига чамбарчас боғлиқ бўлган жараёнда доим иш охирига етмасдан орқага сурилиб қолиб кетаверган.\nШоҳруҳнинг мурожаатларини ўрганиш натижасида шунга амин бўлдикки, ҳақиқатдан ҳам унинг ота-онаси йўқ. Яна ФҲДЁ органларига ариза орқали сўровнома бердик. Аммо улар бунақа болага туғилганлиги тўғрисида гувоҳнома расмийлаштирилмаслигини айтишди. Шоҳруҳ 3 ёшида ташлаб кетилгани боис, ота-онасининг исмини яхши эслаб қололмаган бўлиши мумкин, деб ўйладик. Кейин унинг ақли жойида эканлиги, берган маълумотлари тўғрилигини текшириш мақсадида экспертиза ўтказилди. Эспертиза ҳулосасига кўра, унинг соғлом ва ақли расо экани аниқланди.\nТекширилган бармоқ излари натижасида эса унинг жиноят содир этмагани, бошқа бир шахс сифатида ўзини таништирмаётганлигига аниқлик киритилди. Тўпланган ҳужжатлар билан туман прокуратураси орқали туман фуқаролик судига даво аризаси киритилди. Яқинда бўлиб ўтган фуқаролик судида шахсини тасдиқлаш ва жамиятда ўз ўрнини топиш учун курашган, 25 йил олдин инсонларнинг эътиборсизлиги оқибатида жамиятда номсиз қолган Алламов Шоҳрухга туғилганлик ҳақида гувоҳнома берилиши тўғрисида ҳукм чиқарилди.\n– Бугун ҳаётимда унутилмас кун, – дейди Шоҳрух Алламов. – Бугундан эътиборан мен ҳам шу Ватанда борлигимни ҳис қилдим. Гувоҳнома ва фуқаролик паспортини олиш учун неча йиллардан буён кирмаган эшигим қолмади. Ҳаётдаги энг катта орзуларимдан бири рўёбга чиқди. Орзуларим жуда кўп. Илгарилари ҳужжатим бўлмагани учун ҳеч бир корхона ва ташкилотлар ишга қабул қилмас эди. Энди бирон бир жойга ишга кираман. Ишлаб, пул йиғиб, ўзимга уй оламан. Айтишади-ку, уй Ватан ичра Ватан деб. Мен ўзлигимни топдим. Мен Алламов Шоҳрух Шерзод ўғли Ўзбекистон Республикасининг фуқаросиман. Мен шу жамиятнинг аъзосиман. “Замин” янгиликларини “Facebook”да кузатиб боринг\nЧилонзордаги каналдан белига тош боғлаб ташлаб кетилган чақалоқ топилди\n10-02-2020, 16:17, Жамият\nСергелида ташлаб кетилган яна бир чақалоқ топилди (фото)\n14-03-2018, 00:05, Жамият\nТошкентда ўн кунлик гўдак кўчага ташлаб кетилди\n14-10-2017, 20:05, Жамият\n12-12-2016, 22:34, Жамият\n19-05-2016, 12:16, Жамият


Рукн: Ибрат\tЧоп этилган: 08.07.2016\nУстозимиз Азизхўжа домла билан суҳбатимизда шундай ҳикоя қилган эдилар:\n– Мадина шаҳрида ўқиб юрган вақтларим эди. Бу ерда водий томондан келиб, муқим яшаб қолган бир ватандошим билан танишиб қолдим. У зот илм маърифатли, улуғ инсон эди. Етти нафар фарзандларининг барчаси ўқимишли эдилар.\nҲожибобонинг Мадинайи мунаввара масжидига муҳаббати кучли бўлиб, имконлари бўлса ҳам Мадинадан ташқарига чиқмас эканлар.\nҲар йили рамазон ойида неваралари билан биргаликда юртимиздан борган ҳожиларга ифторлик уюштириб, улар хизматида камарбаста бўлар, ҳожиларга зам-зам суви тарқатиб чиқар эдилар.\nУ зот билан суҳбатимизда нима учун Мадинадан ташқарига чиқмасликлари сабабини сўрадим:\n– Ҳожи бобо, Аллоҳ сизга кўп яхшиликлар бериб, фарзандларингиз ўқиб, олим бўлишибди. Бошқа давлатларда ўз ўрнини топиб, хизмат қилишмоқда. Қўлингизни қаерга чўзсангиз етади. Нега бошқа давлатларга чиқиб дам олмайсиз, юрт кезмайсиз? Мадинани шу қадар азиз жой деб билишингизнинг сабаби нимада?\nҲожибобо шундай жавоб бердилар:\n– Тўғри айтасиз, қўлимни қаерга чўзсам етади. Имкониятим етарли. Мадинадан бошқа шаҳарларда яшайдиган фарзандларим уйларига боришимни хоҳлашади. Ўлим қош билан қовоқнинг ўртасида, дейдилар. Мадинадан ташқарига чиқсам, ажалим бошқа шаҳарда қолиб кетишидан қўрқаман. Мени шу ерда, Пайғамбаримиз алайҳиссалом жуссалари бор жойда, у зотни кўрган саҳобалар ётган жойда дафн этишларини орзу қиламан.\nАллоҳ Ҳожибобонинг ниятларини ижобат этди. Рамазон ойи эди. Қадр кечаларининг бирида Ҳожибобо Пайғамбар алайҳиссаломнинг равза ва минбарлари орасида ҳожиларга зам-зам суви тарқатаётганларида жон таслим қилдилар. Ҳожибобонинг васиятларига кўра, у зотнинг жасади саҳобалар ётган жойга дафн этилди. Аллоҳ таоло у зотни раҳматига олсин.\nАллоҳ таоло Ҳожибобонинг ниятлари, ихлосларига яраша, Пайғамбаримиз Муҳаммад с.а.в.га чексиз муҳаббатлари туфайли қалбларидаги орзуларига етказди. Аллоҳ у зотнинг умрлари поёнига етгунига қадар Мадинада сақлаб қолди.


2016 йилнинг 1-чорагида Ўзбекистонда 48 киши фавқулодда вазиятлар туфайли қурбон бўлди\n19:08 / 14.06.2016\nФВВ статистик маълумотларига кўра, 2016 йилнинг январь-март ойлари давомида Ўзбекистонда содир бўлган фавқулодда вазиятлар оқибатида 48 киши ҳалок бўлди, 37 киши жароҳатланди.\nЭнг кўп қурбонлар ва жабрланганлар Наманган вилоятида қайд этилди. Наманганда юз берган ФВлар натижасида 16 киши вафот этиб, 15 киши жароҳатланди. Қашқадарё вилоятида 8 киши ҳалок бўлди, Тошкентда 4 нафардан кишининг ўлими ва жароҳат олиши қайд этилди.\nДастлабки уч ойда Ўзбекистонда 26 ФВ: 8 та йўл-транспорт ҳодисаси, 6 маротаба зилзила, 5 ҳолатда заҳарли моддалардан заҳарланиш, 2 та ёнғин, 1 та бино (ёки иншоотнинг) қулаши, 1 кўчки, 1 сувдаги ҳодиса, 1 ит тишлаши ва 1 оммавий овқатдан заҳарланиш кузатилди.


Кучли газланган ва қувват берувчи ширин ичимликлар зарарлими ёки йўқ? - 12 Сентября 2019 - Блог - WWW.SHERLAR.ORG - SMS SHERLAR, SEVGI SHERLARI, YANGI\nГлавная » 2019 » Сентябрь » 12 » Кучли газланган ва қувват берувчи ширин ичимликлар зарарлими ёки йўқ?\nТабиий газланган сувлар қадим замонлардан маълум бўлиб, табиблар ундан даволаш мақсадларида фойдаланиб келишган. Машҳур юнон табиби Гиппократ ҳам бу сувдан ичишни ва унда чўмилишни тавсия қилган. ⅩⅧ асрда минерал сувлар шиша идишларга қуйилиб, сотила бошланди. Бироқ, у анча қиммат бўлиб, қолаверса, жуда тез ўзгарар эди. Шу боисдан ҳам, кейинчалик, бу сувларни сунъий равишда газлаштиришга уриниш ҳолатлари кузатилди.\nГазланган сувни илк бор 1767 йилда кимёгар Ж.Пристли кашф этди. Бундай сувларни саноат даражасида ишлаб чиқишни Якоб Швелл йўлга қўйди. У газланган сувни ишлаб чиқарувчи саноат қурилмаларини яратди. ⅩⅨ асрдан у сувни газлаштириш учун оддий ошхона содаси ва табиий газланган сувдан фойдаланди, бу ишлаб чиқариш таннархини арзонлаштирди.\nКелинг, вақтни кўп олмаслик мақсадида газланган сувларнинг инсон саломатлигига қанчалик зарарли ёки фойдали эканини кўриб чиқсак. Хўш, ҳозирги кунда ишлаб чиқарилаётган газли ичимликлар табиатда газли ҳолда чиқадиган, Гиппократ даволашда ишлатган сувлар каби фойдалими ёки бу инсон саломатлигига хавфли? Бу масала бўйича Россия давлатининг «Роспотребнадзор» ташкилоти томонидан тақдим этилган маълумотни эътиборингизга ҳавола этамиз. Хулоса чиқариш эса, албатта, истеъмолчига ҳавола.\nГазланган сув таркибидаги карбонат ангидрид газ ҳолида инсон саломатлигига зарарли бўлмаса-да, сув билан қўшилганда соғлиқ учун зарарли ҳисобланади. Нега деганда, газнинг сув билан реакцияси натижасида ошқозон ва овқат ҳазм қилиш тизими учун хавфли ҳисобланиб, шамоллаш жараёнларини келтириб чиқаради.\nЯхшиямки, бу кислота тезда парчаланади, бироқ ошқозонда узоқ вақт сақланиб қолади. Газ ошқозонга тушганида – ҳазм қилиш ва ўзлаштириш бузилишига, ошқозонга тушган таомнинг туриб қолишига олиб келиши мумкин. Таъкидлаш ўринлики, газланган ичимликларни кичик ёшдаги болалар кундалик таомлари рўйхатидан бутунлай чиқариб ташлаш зарур. Карбонат ангидрид консервант ҳисобланади ва қадоқларда Е290 сифатида белгиланади. Шу ўринда газланган сувларнинг истеъмолига доир яна бир жиҳат борки, агар газланган сув танани электролитлар билан бойитади. Шу билан уни мутлақ зарарли деб бўлмайди.\nАммо, ширин газланган ичимликларни ичиш салбий оқибатларга олиб келиши аниқ. Газланган ичимликлар таркибига кирувчи натрий бензоат озиқ-овқат маҳсулотларида консервант сифатида қўлланилади. Натрий таркибли консервантлар организмдаги калий миқдорини камайтиради. Ширин газланган ичимликлар таркибидаги шакар ва кислота эса, тиш эмал қатламини парчалайди. Кариес тиш илдизи, негизи ва асаб толасига етганида тиш парчаланади. Аксарият ширин газланган ичимликлар таркибида маккажўхори сиропи кўп миқдорда бўлиб, у иккинчи типдаги қандли диабет ёки юрак билан боғлиқ хасталикларни келтириб чиқаришга сабаб бўлиши мумкин. Газли ширин ичимликлар истеъмолини севувчиларнинг 80 фоизида қандли диабетни орттириши эҳтимоли юқори бўлади.\nКолалар ва кучли газланган ширин ичимликлар катта миқдорда фосфор кислотасини ҳам ўзида сақлайди. Бу кислота буйракда тош пайдо бўлиши, суяк билан боғлиқ муаммоларга олиб келади. Бу кислота таъсирида суяклар мўртлашади ва остеопорозни ривожлантириши мумкин. Пешоб билан танадан чиққан фосфор кислотаси ўзи билан кальций ва бошқа фойдали минералларни олиб чиқади.\nСемириш ва ширин газли ичимликлар ўртасидаги боғлиқлик турли тестлар ва синовлар натижасида аллақачон исботини топган. Хўш, ширин газли ичимликни ичгандан кейин танада қандай ўзгаришлар бўлиши хусусида олимлар кўплаб ўрганишлар ҳам олиб борган. Хусусан, бир стакан ширин газли ичимлик ичгач, қон таркибидаги шакар миқдори ошади, жигар эса углеводларни ёғга айлантиради. Олимлар, шунингдек, газли ширин ичимликларни ёқтириш канцероген (саратон келтириб чиқарувчи) омиллардан бири, деган фикрни ҳам билдиришади.\nҚайд этиш ўринлики, алкоголсиз кучли газланган ичимликлар орасида коланинг ўз ўрни бор. Турли номдаги кола ичимликлари энг талаб юқори бўлган ичимликлар ҳисобланади. Келинг, бир стакан кола ичган инсон танасида қандай ўзгаришлар бўлишини кўриб чиқайлик.\n10 дақиқадан сўнг, ичимлик таркибидаги 10 чой қошиқ миқдоридаги шакар (кунлик меъёр) ошқозоности безига зарба беради. Сиз чанқамайсиз, чунки ичимлик таркибидаги фосфор кислотаси шакар таъсирини камайтириб туради. 20 дақиқа ўтгач, қондаги инсулин миқдори кескин ошади. 40 дақиқадан кейин жигар шакарни ёғга айлантиради, кофеин сўрилади, қон босими кўтарилади, чунки жигар қонга кўп миқдорда шакарни ҳайдайди, кўз қорачиғи кенгаяди.\n45 дақиқада бош миянинг ҳузур-ҳаловат ҳиссини кучайтиришга хизмат қилувчи дофамин гормони миқдори ортади. Натижада кайфият кўтарилади, тетиклик пайдо бўлади, уйқусираш йўқолади, аммо бир-бир ярим соат ўтгач, инсон ялқовлик сеза бошлайди ва таъсирчан бўлиб қолади. Аста-секинлик билан мия инсоннинг газланган ичимлик ичиш одатига мослаша боради, керакли гормонларни етарли миқдорда ишлаб чиқармай қўяди, чунки бу гормонларни шунчаки кола ичиш орқали сунъий йўл билан ҳам олиш мумкин.\nЭнди, сўнгги вақтларда урфга кириб бораётган қувват берувчи ичимликлар хусусида сўз юритсак. Қадим замонлардан инсонлар табиий қувватлантирувчи-тетиклантирувчи маҳсулотлардан фойдаланиб келишган. Яқин Шарқда қаҳва, Жануби-Шарқий Осиё ва ва Хитойда – чой, Ҳиндистонда ҳам қаҳва ва чой, Жанубий Америкада – мате, Африкада кола ёнғоқлари истеъмол қилинган. Узоқ Шарқ, Сибир ва Мўғилистонда Хитой лимон ўти, женьшень, аралия кабилар машҳур. Юқоридагилардан кучлироқ стимуляторлар, масалан Осиёда – эфедра, Жанубий Америкада кока кабилар ҳам бўлган. Шу билан бирга, бу ўсимликлардан тайёрланган ичимликларнинг зарари сезиларли бўлмаган. Чунки, ичимликлар табиий маҳсулотлардан тайёрланган.\nХХ асрнинг сўнгги чорагида истеъмол бозорида қувват берувчи ичимликлар пайдо бўла бошлади. Вақт ўтиши билан улар оммалаша боргани сайин бундай ичимликларнинг турлари ҳам кўпайди. Хўш, уларнинг фойдаси нимада? Энергетик ичимликлар тезда қувватланиб, бир неча соатга тетиклик манбаига эга бўлишни кафолатлайди. Шунга кўра, бир қарашда бу каби ичимликлар ичишдан фойда бордек кўринса-да, унинг таъсири таркибидан келиб чиққан ҳолда вақтинчадир. Энди уларнинг таркибига бир назар солсак.\nТаурин ўт пуфагида синтез бўлади ва қатор модда алмашув жараёнларида қатнашиб, тўқималар озиқланишини яхшилайди. Кам миқдорда зарарсиз ҳисобланади, аммо бугунги кун энергетикларига кундалик меъёрдан кўп миқдорда қўшилади.\nКофеин, асосан, реакция ва хотирани кучайтириш орқали ақлий ва жисмоний ишчанликни оширишга хизмат қилади. Шунинг баробарида юрак уриши оралиғи ортади, артериал қон босими кўтарилади, кўп ҳолларда аритмияга сабаб бўлади.\nТеобромин жуда кучли стимулятор ҳисобланади.\nМелатонин инсон ҳаётий фаолияти, фаоллиги ва кундалик ритмини қувват билан таъминлайди.\nТаъкидлаш ўринлики, бир қарашда алкоголсиз қувват ичимликлари унчалик ҳам хавотирли эмасдек. Чунки таркибида кофеин, шакар, таъм берувчи қўшимчалар ва витаминлар бор. Бироқ, ичимлик хавфи ушбу моддаларнинг концентрациясидадир. 300 миллилитрли ичимликда кўп миқдорда, аниқроқ айтганда, 7 чашка қаҳвадагидек кофеин бўлади, бу асаб тизими, юрак-томир тизимига жиддий зарба ҳисобланади. Бундан ташқари, улар таркибида кўмир кислотаси бўлган кучли газланган ичимлик ҳамдир. Яна бир жиҳатни ҳам тан олиш керакки, кучли газланган ичимликларни ишлаб чиқарувчилар хавфсиз истеъмол миқдорини ҳам ёрлиқларда маълум қилишади. Лекин, истеъмолчилар, табиийки, бунга амал қилмайди.


Яна бир бор болалар онкологияси соҳасидаги қарорлар ижроси ҳақида - Anhor\nAnhor Все посты Яна бир бор болалар онкологияси соҳасидаги қарорлар ижроси ҳақида\nAnhor.uz таҳририяти бир неча бор Ўзбекистонда онкология мавзусига тааллуқли ўткир масалаларни кўтарганди. Биз жамоатчиликнинг президентга мурожаатини чоп этгандик, мамлакатда хоспислар, онкопсихологик хизмат деярли йўқлиги ҳақида сўз юритгандик, шунингдек бачадон бўйинчаси саратонига чалинган аёлга бир йил малакали ёрдам кўрсатилмагани ҳақидаги видеони жойлаштиргандик. Бугун ушбу мавзуга яна эътиборингизни қаратмоқчимиз. Қуйида Ezgu Amal жамғармасининг васийлик кенгаши раиси Мунира Хўжахонованинг хатини чоп этяпмиз. Хатда у қарорлар ижроси ҳақида саволларни ва нималар қилиш кераклиги ҳақидаги ўз тавсияларини беради.\nДавлат раҳбари ўзининг гематология ва онкология марказларига ташрифи чоғида бугун ва ҳозир ҳал қилиниши керак бўлган муҳим жиҳатларни айтганди.\nОнкогематолог мутахассислигини бирлаштириш ва онкология хизмати йўналишини такомиллаштириш ҳақида сўз борадиган Вазирлар Маҳкамасининг 27.08.2020 йилдаги 523-сонли қарорига ҳамда Вазирлар Маҳкамаси қарорининг ижроси бўйича барча бандлар ва масъул шахслар ёзилган ССВнинг 03.09.2020 йилдаги 223-сонли буйруғига қарамасдан, ушбу ҳужжатлар онко- ва гематология қимида бажарилмаган.\nПрезидент муаммоларни биргина қарор билан ҳал қилиб бўлмаслигини, чунки бу ерда ижронинг назорати жуда муҳимлигини қайд этиб, унга бу ишда ёрдам бераётган ОАВ вакилларига ишонч билдирди.\nШу муносабат билан бир нечта саволни беришни истардим:\n– Вазирлар Маҳкамасининг 523-сонли қарорига мувофиқ болалар гематолог-онкологи мутахассисликлари бирлаштирилдими, ривожланган мамлакатларда бу қай тарзда қилинмоқда? Бу онкологияга эга болаларнинг тирик қолиш даражасини ривожланган мамлакатлардаги каби 70-80% гача кўтариш учун жуда муҳим эканини қайд этмоқчиман.\n– Вазирлар Маҳкамасининг 523-сонли қарорига (ижро муддати 2020-2021 йиллар) мувофиқ ҳудудларда болалар гематологияси ва онкологияси бирлашган бўлимлари ташкил қилиндими?\n– Президент ваъда қилганидай, Рогачёв номидаги марказга ўхшаган алоҳида юридик мақомга эга болалар гематологияси, онкологияси ва иммунологияси маркази бўладими? Ёки болалар катталар усун мўлжалланган марказлар ихтиёрида ва таркибида қоладими?\nКўп профилли клиника қошида алоҳида болалар марказини албатта катталар марказидан алоҳида тарзда ташкил қилиш зарур. Даволашга мультидисциплинар ёндашувсиз бирортаям замонавий халқаро протоколни жорий этишнинг имкони йўқ, халқаро протокол мавжуд бўлмаса, беморларни ҳам даволаб бўлмайди.\nШунингдек катталар ва болалар онкологиясини даволаш методлари ва унга бўлган ёндашувлар бир-биридан тубдан фарқ қилишини ҳам тушуниш зарур. Болалар ва катталар муолажасини ажратиш керак. Болалар онко ва гематология хизматини катталарникидан алоҳида молиялаштириш лозим. Болаларда ва катталарда саратон касаллиги турлича даволанади, унинг натижаси ҳам турлича.\nЎзбекистон ўзига хос мамлакат, чунки бу ерда онкологияни даволаш бўйича чет элда қабул қилинган амалиётдан фарқ қилувчи тизим шаклланган. Саратон ташҳиси қўйилган болаларни даволаш шунчаки жарроҳлар томонидан амалга оширилмаслигини ниҳоят тушунишимиз керак. Хорижда онкологияни кимё терапевтлари даволайди, жарроҳлик аралашувлари эса онкологлар томонидан эмас, балки жарроҳлар томонидан бажарилади. Бу масалани ҳал қилишда кўп профилли марказ ва тор мутахассислар керак.\nКутилган натижага эришиш учун тизимда тубдан ислоҳотларни амалга ошириш зарур. Болаларнинг ҳаётига лоқайд бўлмаган илғор ва ташаббускор мутахассислар консилиуми бўлиши шарт. Шунингдек, билимли болалар онкологлари, инглиз тилида гапирувчи, халқаро стандартлар ва талаблар бўйича ишлашга, ривожланишга тайёр тайёр кадрлар керак.\nПрезидент ва Вазирлар Маҳкамаси томонидан қабул қилинган қарорлар ижросини кўриб чиқиш зарур.\nБош саҳифадаги фотосурат: Yuksalish


05:22:29 (GMT +5), Яш, 23 янв 2022\nИжтимоий-иқтисодий соҳадаги муносабатларни ҳуқуқий тартибга солишни ўрганиш бўлимида бўш (вакант) лавозимлар:\nЕтакчи маслаҳатчи (0,5 ставка)\nАдлия органлари фаолиятини ўрганиш ва такомиллаштириш бўлимида бўш (вакант) лавозимлар:\n- адлия органлари фаолияти соҳасидаги қонун ҳужжатларини таҳлил қилиш ва уни такомиллаштириш юзасидан таклифлар тайёрлаш;\nУмумий бўлимда бўш (вакант) лавозимлар:\n- Тадқиқот институти фаолиятига оид норматив-ҳуқуқий ҳужжатлар, юқори ташкилотларнинг қарор ва фармойишлари, буйруқлари, топшириқлари ва кўрсатмалари, шунингдек, директор буйруқларининг бажарилиши ҳолатини назорат қилиш ва мониторингини олиб бориш;\n- ижро интизомини тўғри йўлга қўйилиши учун таркибий бўлинмаларга амалий ва услубий ёрдам бериш;\n- Тадқиқот институти таркибий бўлинмалари билан ҳамкорликда Тадқиқот институтининг илмий-тадқиқот фаолияти бўйича истиқболли ва жорий (йиллик) иш режаларини ишлаб чиқиш;\n- Тадқиқот институти ҳисоботларини тайёрлаш;\n- Тадқиқот институти иш режасининг бажарилишини назорат қилиш ва таҳлил қилиш;\n- юқори ташкилотлардан келган ҳужжатларни ва директор буйруқларини ўз вақтида бажарилишини таъминлаш;\n- Тадқиқот институтида меҳнат ва ижро интизомини мустаҳкамлаш, бўлим ходимлари ўртасида юқори маданият ва тўғри муносабатларни шакллантириш;\n- ташкилот фаолиятига оид буйруқлар лойиҳаларини ишлаб чиқиш;\n- ҳужжатларнинг ижро этилиш ҳолатини таҳлил қилиш.\nЛавозимларга қўйиладиган малака ва кўникма талаблари:\n- юриспруденция мутахассислиги бўйича олий маълумотга эга бўлиш;\n- мутахассислик бўйича камида 2 йил иш стажи;\n- давлат тилини мукаммал билиш ҳамда хорижий тилларни (инглиз, рус, француз, хитой ёки араб тилларидан камида биттасини) мукаммал билиш;\n- компьютер техникаси ва ахборот-коммуникация технологияларидан фойдаланиш бўйича кўникмаларга эга бўлиш;\n- ташаббускорлик, жонбозлик хислатларига, давлат хизматчиси номига лойиқ одоб-аҳлоққа эга бўлиш.\nБошқа бўш (вакант) лавозимлар:\nБиринчи тоифали иш юритувчи котиб (0,5 ставка)\n- ижро ёки маълумот учун келиб тушган ҳужжатларни қабул қилиш, қайд қилиб бориш;\n- қайд қилинган ҳужжатларни раҳбарга киритиш ва тегишли ижрочиларга етказиш;\n- ижрода бўлган ҳужжатларнинг ижро аҳволи бўйича ахборот бериб бориш;\n- ижро қилинган ва назоратдан олинган барча ҳужжатларни тартиб рақамлари бўйича - тегишли йиғма жилдларга тикиб бориш;\n- йиғмажилдларни архивда сақлашга тайёрлаш ва уларнинг ўз вақтида берилишини таъминлаш;\n- раҳбарият томонидан берилган матнларни компьютерда ёзиш ҳамда ҳужжатлардан нусха кўчириш ишларини бажариш;\n- ижро интизомини яхшилаш бўйича таклифлар киритиш.\n- олий ёки ўрта махсус, касб-ҳунар маълумотига эга бўлиш;\n- компьютерда ишлашни, ёзишни, орфография қоидаларини, ҳужжатларни чоп этишни, намунавий шакллардан фойдаланган ҳолда ишга оид хатларни чоп этиш қоидаларини ўзлаштирган бўлиши;\n- давлат тилини яхши билиш, чет тилларини билиши ижобий қабул қилинади;\n- муносиб иш ҳақи (мартаба даража-унвон, иш стажи, ойлик шахсий устама ва бошқалар);\n- бошқа ҳудудлардан келган фуқароларга ижара ҳақи қопланади;\n- чет элларга хизмат сафарлари ва стажировкаларга бориш имконияти;\n- идоравий тиббий хизматдан фойдаланиш имконияти мавжуд.\nТанловда иштирок этиш истагини билдирган номзодлар 2021 йил 22 апрель кунига қадар белгиланган намунадаги ариза билан мурожаат қилишлари мумкин. Аризада номзоднинг яшаш манзили, боғланиш телефон рақами, электрон почта манзили тўғрисидаги ҳамда қайси иш ўрнига ҳужжат топшириш истаги ҳақидаги маълумотлар экс эттирилиши керак.\n- шахсий варақа (белгиланган намунадаги маълумотнома-объективка);\n- диплом (дипломдан кўчирма)нинг нусхаси, чет элда ўқиган бўлса, дипломи нострификациядан ўтганлигини тасдиқловчи гувоҳнома;\nАриза ва унга илова қилинган ҳужжатлар tadqiqotinstituti@adliya.uz электрон манзили орқали электрон шаклда юборилиши ҳам мумкин.\nМаълумот учун телефон: 71 268-28-95\nСаволлар рўйхати билан www.hsti.uz ҳавола орқали танишишингиз мумкин.\nТанлов тартиби бузилган тақдирда ёки коррупция ҳолатлари ҳақидаги хабарларни Адлия вазирлигининг “1008”, Тадқиқот институтининг 71 268 28 95 телефон рақамлари ёки @antikorbot телеграм канали орқали беришингиз мумкин.


CAFA U-15 Boys Tournament: Ўзбекистон ўсмирлари 2-турдан кейин пешқадамга айланди\n5 июль, 2017, 08:45\nТожикистон пойтахти Душанбе шаҳрида Марказий Осиё футбол ассоциациясининг CAFA U-15 Boys Tournament мусобақасининг 2-тур учрашувлари бўлиб ўтди.\nДастлаб Афғонистон ва Қирғизистон ўсмирлар терма жамоаси ўзаро баҳс олиб борди. Унда афғонистонлик футболчилар 3:1 ҳисобида ғалаба қозонди.\nЎзбекистон ўсмирлар терма жамоаси бу турда Туркманистон U-15 термаси билан куч синашиб, 6:2 ҳисобида зафар қучди. Ўзбекистонлик футболчилар мазкур муваффақиятни кеча, 4 июль куни 70 йиллик юбилейини нишонлаган ЎФФ президенти Мираброр Усмоновга туғилган кун совғаси сифатида йўллади.\nТурнирнинг иккинчи туридан кейин Ўзбекистон U-15 терма жамоаси 6 очко билан яхшироқ тўплар нисбати бўйича 1-ўринда бормоқда. Худди шунча очкога эга бўлган Афғонистон ўсмирлари иккинчи поғонада бормоқда.\nЎзбекистон U-15 – Туркманистон U-15 — 6:2\nГоллар: Бектемир Абдуманнонов (42, пенальти), Ҳемра Гужиков (автогол, 44), Бўронбек Мирзасалимов (46, 77), Нурбек Аҳрорбеков (50), Жасур Қаҳҳоржонов (62) – Тимур Полвонов (58), Ўраз Ўразов (75).\nЧетлатиш: Тимур Тоиров (41)\nЎзбекистон U-15: Сарвар Йўлдошев, Нурбек Аҳрорбеков, Абдумутал Ражаббоев (Абдувоҳид Ғаниев, 55), Бектемир Абдуманнонов (Бўронбек Мирзасалимов, 46), Султонбек Некбоев (Асилбек Даминов, 50), Жасур Қаҳҳоржонов (Икром Эркинов, 68), Диёр Холматов (Жалолиддин Содиқов, 46), Алибек Давронов, Саидумархон Содиқов, Абдужаббор Зуҳриддинов, Ҳусаин Норчаев.\nТуркманистон U-15: Сардор Ровшанов, Тимур Тоиров, Ҳемра Гужиков, Азим Қиличмуродов, Мардон Чориев, Ўраз Ўразов, Шердурди Омондурдиев, Юнус Бобоев (Вепа Эгамбердиев, 52), Мейлис Дурдиев (Таянч Мередов, 64), Аҳмет Нурметов (Одилбек Равшанов, 75), Юнус Муродов (Тимур Полвонов, 53).


ҲИДОЯТ САРИ – ВОҲА\nBo'lim: ҲИДОЯТ САРИ\nҚарши шаҳридаги “Одина” мажмуасида олиб борилаётган қурилиш ва таъмирлаш ишлари жараёнида шаҳарнинг қадимий дарвозаларидан бири тикланмоқда, деб хабар беради Туризмни ривожлантириш давлат қўмитаси Қашқадарё вилояти ҳудудий бошқармаси ахборот хизмати. “Тутак” номи билан аталган дарвоза “Одина” мажмуасининг қуйи қисмида, “Қиличбек” мадрасаси яқинида жойлашган, – дейди ҳудудий бошқарма бошлиғи Нуъмон Райимқулов. – Бу дарвоза қадимда ўта муҳим аҳамиятга эга бўлган. Бир тарафидан катта чорсу (савдо маркази)га, бошқа тарафидан амир кошонасига ва бек саройига йўл бўлган. Манбаларга кўра, қадимги Қаршининг яна 3 дарвозаси шаҳарнинг бошқа кириш ҳудудларида бўлган. Тутак дарвозасининг икки томонида 25…\nЎТГАНЛАРНИНГ ОХИРАТИ ОБОД БЎЛСИН! Вилоятимиз тиббиёти оғир жудоликка учради. Эл севган таниқли тиббиётчи доришунос устоз касб соҳиби Очил Ғофурович Халилов оғир касалликдан вафот этди.\n25.08.2020 25.08.2020 Voha gazetasi0 comment\nЎТГАНЛАРНИНГ ОХИРАТИ ОБОД БЎЛСИН! Вилоятимиз тиббиёти оғир жудоликка учради. Эл севган таниқли тиббиётчи доришунос устоз касб соҳиби Очил Ғофурович Халилов оғир касалликдан вафот этди. Қашқадарёда фармацевтика тизими тараққиёти Очил Халилов номи ва фаолияти билан бевосита боғлиқдир. Очил Халилов бутун онгли ҳаёти, билим ва тажрибасини ана шу соха ривожига бағишлаган фидойи инсон эди. Очил Халилов 1951 йилда Косон туманидаги Арабхона махалласида деҳқон оиласида туғилиб вояга етди. Ўрта мактабни аъло баҳолар билан тугаллагач, Тошкент фармацевтика институтида таҳсил олди. Меҳнат фаолиятини 1975 йилда Қарши шаҳридаги 161-сонли дорихонада рецептор назоратчи бўлиб ишлашдан бошлади. Қарши…\nҲижобда юришга тақиқ бекор қилиниши мумкин\n21.08.2020 21.08.2020 Voha gazetasi0 comment\nОлий Мажлис Қонунчилик Палатасининг http://parliament.gov.uz веб-сайтида янги таҳрирдаги “Виждон эркинлиги ва диний ташкилотлар тўғрисида”ги қонун лойиҳаси эълон қилинди. Қонун лойиҳасини такомиллаштиришда жамоатчилик фикрини олиш мақсадида лойиҳа сайтнинг “Жамоатчилик муҳокамасига қўйилган қонун лойиҳалари” рукнига жойлаштирилган. Шунингдек, ушбу Қонун лойиҳаси юзасидан фикр-мулоҳаза ва таклифларни demokratkom@parliament.gov.uz манзилига йўллаш мумкин. Дин ишлари бўйича қўмита Матбуот хизмати ушбу қонун лойиҳаси аввало, уни ишлаб чиқишда қўшни давлатлар, шунингдек яқин ва узоқ хориждаги диний вазият, шунингдек, Ўзбекистон халқининг кўп асрлик ўзига хос тарихи, маданий-тарихий анъана ва қадриятлари инобатга олинганини алоҳида қайд этди. Янги таҳрирдаги Қонун лойиҳасида қуйидаги асосий янгилик ва ўзгаришлар кўзда тутилган…\nБутун дунёни ташвишга солаётган коронавирус инфекцияси 160 дан ортиқ мамлакатда тарқалгани, касалланганлар сони 190 минг нафарга етгани, 7,5 минг ўлим ҳолати қайд этилгани ҳар бир кишини янада ҳушёр бўлишга, унинг олдини олиш тадбирини кўришга ундайди. Мана шундай юқумли хасталикларни тез орада инсоният бошидан аритиш борасида Қуръони карим, ҳадиси шарифлар ва мўътабар манбаларда дуою тазаррулар ўқиш баён этилган. Шу боис, Ўзбекистон мусулмонлари идораси ташаббуси билан бир қатор хайрия ишларни бошлаб юборилди. Жумладан, Қорақалпоғистон Республикаси, вилоятлар ва Тошкент шаҳрида жонлиқлар сўйилиб, гўштлари кам таъминланган оилалар, ёрдамга муҳтож кишилар, дуоси мустажоб инсонларга ва…\nКўчат «29» лойиҳаси косонлик ёшларни бирлаштирди\nКўчат «29» лойиҳаси косонлик ёшларни бирлаштирди Қашқадарё вилояти Косон туманида баҳор фасли арафасида Кўчат «29» лойиҳаси амалга оширилмоқда.\nБош прокурор Қаршидаги “Ногиронлиги бўлган болалар учун Мурувват интернат уйи”га ташриф буюрди\n27.12.2019 Voha gazetasi0 comment\nПрокуратура органларида жисмоний ва юридик шахсларнинг мурожаатлари билан ишлаш тизимини такомиллаштириш, оммавий сайёр қабуллар ҳамда видеоконференцалоқа орқали қабуллар ўтказиб, фуқаролар билан очиқ мулоқатни кенгайтириш, уларнинг муаммоларини ҳал этишга қаратилган қатор ишлар амалга оширилмоқда. Ўтказилаётган қабулларда фуқароларнинг бир неча йиллардан буён ўзининг ечимини топмаётган муаммо ва таклифларини жойида ҳал этишга алоҳида эътибор қаратилмоқда. Шунга кўра, 2019 йил 26 декабрда Бош прокурор Н.Йўлдошев томонидан Қашқадарё вилоятида сайёр қабул ўтказди… Бу ҳақда Ўзбекистон Республикаси Бош прокуратураси жамоатчилик билан алоқалар ва ҳуқуқий ахборот бўлими бошлиғи Ҳаёт ШАМСУТДИНОВ «darakchi.uz»га хабар қилди. Сайёр қабулда жами…


Энг муҳими умид сўнмасин – қон касалликларига чалинганлар ёрдамимизга муҳтож\nОққон шундай мураккаб дардки, ҳар қандай оилани эсанкиратиб қўяди. Айниқса карантин кунларида ҳамиша тиргак бўладиган яқинлар ҳам ёрдам бера олмай қолишлари мумкин. Бу шифохонадан тайёрланган навбатдаги лавҳаларимизда ҳам касаллик билан олишаётган ва умидни узмаётган инсонлар тақдири тасвирланган.\nБиринчи бемор: Шаҳноза Баҳодирова, 2016 йил 28 февралда туғилган. Тошкент вилояти Оҳангарон туманидан келишган. Онаси Мафтуна Ҳикматова фарзанди билан бирга даволанмоқда. Отаси Неъматилла Ҳикматов эса керакли маблағни топиш ва дори-дармонларни етказиш учун зир югуриб юрибди. 3 ойдан бери давом этаётган касаллик ёш оиланинг ҳолини танг қилган.\nШаҳнозага оид маълумотлар:\nПластик карта рақами: 8600 3329 7617 2191\n(Ипотека банк, онаси Мафтуна Ҳикматова номида)\nВиза карта: 4023 0601 1800 6237\n(Онаси Мафтуна Ҳикматова номида)\nТелефон рақами: +998909175619\nБиз одатда касалликка чалинган болалар тўғрисида лавҳалар тайёрлаймиз. Аммо бу дард катталарни ҳам аяб ўтирмайди. Кейинги бемор Фотима Бозорова 1981 йилда туғилган. Бухоро вилоятидан келиб шу шифохонада даволанмоқда. Турмуш ўртоғи Жобир Ражабов даво умидида кўп нарсасидан воз кечди. Аммо ҳозирча касалликдан шифо топганича йўқ ва яхшилар кўмагига ҳар қачонгидан ҳам муҳтож.\nФотима Бозоровага оид маълумотлар:\nПластик карта рақами: 8600 0609 7784 7053\n(Халқ банки, Фотима Бозорова номида)\nҲумо: 9860 0101 1619 3169 (синглиси Ражабова Дилдор номида)\nТелефон рақами: +998934760607\nЯна бир беморимиз: Абдураҳимжон Абдумаликов 2011 йил 25 июнда туғилган. Наманган вилояти, Учқўрғон туманидан келиб даволанишмоқда. Онаси Шодия Исаева фарзандининг ёнида бўлса, отаси Дилмурод Исаев дори-дармон етказиш учун доим изланишга мажбур. Оғир касаллик туфайли оила бор-будини сарфлаб бўлган.\nАбдураҳимжон Абдумаликовга оид маълумотлар:\nПластик карта рақами: 8600 0609 2922 3338\n(Халқ банки, онаси Шодия Исаева номида)\nВиза карта: 4231 2000 0202 2571\nҲумо карта: 9860 1666 3098 2659\n(Отаси Дилмурод Исаев номида)\nТелефон рақами: +998945067890\nНавбатдаги беморимиз: Диёрбек Аббосов, 2007 йил 2 мартда туғилган. Наманган шаҳридан келиб даволанмоқда. Онаси Иқболой Жабборованинг айтишича, тўсатдан келган бу синов оилани жуда қийнаб қўйди. Отаси Шуҳрат Нормирзаев муолажаларни тўхтатмаслик илинжида қарз кўтаришга мажбур бўлган. Ҳозир уйда даволанишни давом эттиряпти, карантин туфайли пойтахтга келиш имконияти ҳам бўлмаяпти.\nДиёрбекка оид маълумотлар:\nПластик карта рақами: 8600 0609 5875 3809\n(Халқ банки, Иқболой Жабборова номида)\nВиза карта: 4276 3801 5170 2078\n(Сбербанк, қариндоши Ёқутхон Мамажонова номида)\nТелефон рақами: +998999134220\nКейинги беморимиз: Нодиржон Қодиров, 2014 йил 9 октябрда туғилган. Сурхондарё вилояти, Олтинсой туманидан. 2018 йил октябрь ойида шу касалликка чалинган ва маълум муддат даволанишлардан сўнг 2019 йил 8 январда пойтахтга келишган. Бир йилдан ортиқ вақт ўтибдики бола бу дард билан курашиб яшамоқда, орада қисқа муддатли танаффусларни айтмаса, умри шифохона деворлари ичида ўтмоқда. Тўрт фарзанд ичида ягона ўғил бўлган Нодиржоннинг соғайиб кетиши онаси Нафиса Ражабова, отаси Насрулло Муҳаммадиевларнинг бугунги кундаги ягона орзуси.\nНодиржон Қодировга оид маълумотлар:\nПластик карта рақами: 8600 0609 5602 4682\n(Халқ банки, онаси Нафиса Ражабова номида)\nВиза карта: 4276 3800 1345 9727\n(Сбербанк, қариндоши Худойберди Муҳаммадиев номида)\nТелефон рақами: +9989919827435\nСўнгги беморимиз: Хурсанали Мажидов, 2003 йил 9 июнда туғилган. Фарғона вилояти, Учкўприк тумани туманидан. Онаси Сайёра Тошмирзаева билан бирга 6 ойдирки бу мураккаб дард билан курашиб келмоқда. “Шифохона рўпарасида дорихоналар бор, ҳаммасида қарз бўлганман. Шунинг учун кўчага ҳам чиқолмай, олдиларидан ўтолмай юрибман. Ўзим новвойларга ёрдам беряпман. Лекин топганим етмаяпти-да...” дейди отаси Шукурали Абдураҳмонов.\nХурсанали Мажидовга оид маълумотлар:\nПластик карта рақами: 8600 0609 6040 8574\n(Халқ банки, отаси Шукурали Абдураҳмонов номида)\nВиза карта: 4097 8211 0070 6683\n(СҚБ, отаси Шукурали Абдураҳмонов номида)\nТелефон рақами: +998905868173\nМуҳтарам муштарийлар! Кўпнинг оз-оздан бергани ҳам кўп бўлади. Илинж билан сизларга мурожаат қилаётган бу юртдошларимизни ҳам ноумид қилмайлик. Зеро Сиз ҳеч қачон бундай лавҳаларга беэътибор бўлмагансиз.\nАброр Зоҳидов ва Бекжон Жўрақулов тайёрлади, тасвирчи Нуриддин Нурсаидов.


Коронавирус: Сўнгги бир кунда 300га яқин янги ҳолат аниқланди, 400дан ортиқ бемор тузалди\n07:45 / 06.09.2020\nЎзбекистонда 5 сентябрь куни 295та янги ҳолат қайд этилди, 448 нафар бемор тузалди, 4 бемор вафот этди.\n«Шу йилнинг 5 сентябрь куни мамлакатимизда 295 ҳолатда касаллик қайд этилди. Бугун юртимизда соғайганлар сони коронавирус қайд этилганлар сонидан кўпроқ бўлди», дейилади соғлиқни сақлаш вазирлиги хабарида.\nЯнги ҳолатлар (+295)\nРеспубликанинг 8 ҳудудида тана ҳарорати кўтарилганлиги сабабли профилактика мақсадида ҳамда коронавирусга чалинган беморлар билан мулоқотда бўлганлиги сабабли намуна олинган фуқаролар орасида 295 ҳолат қайд этилди ва шу вақтгача қайд этилган жами ҳолатлар сони 43 минг 370тага етди.\nТошкент вилоятида 91 ҳолат;\nСамарқанд вилоятида 13 ҳолат;\nАндижон вилоятида 7 ҳолат;\nНаманган вилоятида 7 ҳолат;\nҚашқадарё вилоятида 3 ҳолат;\nФарғона вилоятида 3 ҳолат;\nҚорақалпоғистонда 1 ҳолат.\nРеспубликанинг 7 ҳудудида 450га яқин бемор тузалди ва шу вақтгача касалликдан фориғ бўлганлар сони 40 минг 880 нафарга етди.\nТошкент шаҳрида 324 нафар;\nТошкент вилоятида 95 нафар;\nҚашқадарё вилоятида 10 нафар;\nСамарқанд вилоятида 8 нафар;\nНаманган вилоятида 7 нафар;\nАндижон вилоятида 3 нафар;\nҚорақалпоғистонда 1 нафар бемор тузалди.\nЎлим ҳолатлари (+4)\nКун давомида Тошкент шаҳрида 3 нафар, Тошкент вилоятида 1 нафар, жами 4 нафар коронавирусга чалинган бемор вафот этди ва шу вақтгача ССВнинг расмий статистикасида қайд этилган ўлим ҳолатлари сони 343тага етди.\nШайхонтоҳур туманида яшаган 72 ёшли Х.С. (эркак);\nОлмазор туманида яшаган 73 ёшли Л.Ш. (аёл);\nУчтепа туманида яшаган 64 ёшли А.К. (эркак);\nЗангиота туманида яшаган 54 ёшли Ф.У. (аёл) вафот этди.\nАйни пайтда тиббиёт муассасаларида 2 147 нафар бемор даволанмоқда, шундан 366 нафари оғир, 198 нафари эса ўта оғир аҳволда.


Эрих Фромм. Менинг эътиқодим | www.ziyouz.uz\nБош саҳифа Илм ва фанФалсафаЭрих Фромм. Менинг эътиқодим\nИшончим комилки, одамзот — табиий тараққиёт ҳосиласи, табиатнинг таркибий қисми, бироқ тафаккур ва онг соҳиби бўлгани учун борлиққа нисбатан ҳукмрон мавқега эга.\nИшончим комилки, одамзот ҳаётининг моҳиятини англаса бўлади. Бироқ бу мазмун — моҳияти бутун тарихий тараққиёт мобайнида инсоният ҳаётини белгиловчи асосий хусусият эмас. Инсоният ҳаётининг мазмун — моҳиятини зиддият ташкил этиб, мана шу зиддият муқобил йўл топишга одамзотни асрлар мобайнида мажбур этиб келаётир. Турмуш тарзидан келиб чиққан ҳолда ҳаётнинг ўзи одамзот олдига шундай масалани кўндаланг қилиб қўяди: бошқа тирик жонзотлар ва табиат билан яхлитлик ва уйғунликка эришиш учун инсоният билан теварак-атроф ўртасидаги тафовутни қандай бартараф этиш мумкин. Инсон ҳаётининг ҳар бир лаҳзасида мана шу саволга жавоб беришга мажбур. Нафақат фикр-мулоҳазалари ва даъволари билан, балки турмуш тарзи ва аъмоли билан ҳам бу муаммони ҳал этиш чора-тадбирларини кўрмоғи даркор.\nИшончим комилки, ҳаёт кечириш тўғрисидаги саволга кўпдан-кўп чекланган ва қатъий жавоблар мавжуд (дин ва фалсафа тарихи — мана шундай жавоблар туркумидан иборат). Бироқ мазкур жавобларнинг ҳаммаси асосан икки турга бўлинади. Уларнинг бирига биноан — инсоният ақл-идрок ва меҳр-муҳаббат сингари ҳал қилувчи фазилатлардан юз ўгирган ҳолда одамзотнинг онгсиз турмуш тарзи даврига қайтиб, табиат билан уйғунликни тиклашга уринади. Иккинчисига биноан — бу, дарвоқе, одамзотнинг асосий мақсади саналади — ўзга тирик жонзотлар ва табиат билан тамомила янгича асосдаги уйғунликка эришиш имконини берувчи баркамолликка эришишдан иборат.\nИшончим комилки, дастлабки йўл таназзулга олиб боради. Бу муқаррар ҳалокатга, емирилишга, азоб-уқубатларга сабабчи бўлади, бироқ инсониятнинг тўла баркамоллигига, куч-қудрати ва тафаккури юксалишига асти хизмат қилмайди. Иккинчи йўл юҳолик ва шахсиятпарастлиликка барҳам бериб, тартиб-интизомни, собит иродани, ҳаққоний мақсад сари бошлайдиганларни иззат-икром этишни талаб қилади. Бу гарчи машаққатли йўл бўлса-да, таназзулга учрамайдиган ягона тўғри йўл ҳисобланади. Ҳақиқатдан ҳам ҳали пировард қўлга киритилишидан бирмунча аввал хайрли мақсад йўлида сарфланган саъй-ҳаракатлар ижобий таъсир кўрсатиши натижасида инсоннинг ҳаётий фаоллиги жунбушга келади.\nИшончим комилки, ҳаёт-мамот масаласи одамзот учун ҳамиша ҳал қилувчи аҳамият касб этиб келаётир. Одамзот бу борада эмин-эркинлик билан иш тутади. Бироқ бу чекланган эркинлик саналади. Чунки айни шу масалада ижобий ва салбий таъсир кўрсатувчи хусусан, руҳий ҳолати, муайян жамиятнинг ўзига хосликлари, оиласи, ўқитувчилари, у дуч келадиган ҳамда танлайдиган дўстлари сингари омиллар мавжуд. Мана шундай вазиятда ҳар бир одамнинг асосий вазифаси ҳаётий фаолиятига ижобий таъсир кўрсатиш натижасида ҳалокатга олиб борувчи омилларга қаршилик қиладиган шарт-шароитларни кучайтириш, эркинлиги сарҳадларини кенгайтиришдан иборат. Биз ҳаёт-мамот, тириклик ва ўлим масаласини биологик ҳолат нуқтаи назаридан эмас, балки инсоният ҳаётининг олий моҳияти, дунёга муносабат негизида кўриб чиқаётирмиз. Ҳаёт муттасил ўзгариб, янгиланиб боради. Ўлим эса ўсиш, юксалиш тўхтади, қотиб қолди ёхуд бир жойда тепсина бошлади, демакдир. Ҳаёт-мамот масаласида ўз нуқтаи назарларини ойдинлаштириб олмаган кимсалардан ҳам бахтсизроқ бандаи ожизлар бормикан?! Бундай бандаи ожизларнинг тирик мурдадан фарқи йўқ. Бундайлар учун ҳаёт ортиқча юк, беъманиликдан бошқа нарса эмас, амалий фаоллик эса соялар салтанатидаги азоб-уқубатли турмуш тарзидан ҳимояланиш воситасига айланади.\nИшончим комилки, на ҳаёт ва на тарих муайян шахснинг турмушига мазмун-моҳият бахш эта оладиган ёхуд унинг азоб-уқубатларини оқлайдиган юксак моҳиятга эга эмас. Одамзот ҳаётини ташкил этувчи зиддиятлар ва заифликларни ҳисобга олгудай бўлсак, одамзотнинг саробий умидворлик бахш этиб, қарама-қаршиликлар, шубҳа-гумонлар ва масъулиятдан холи қиладиган “мутлақ”ликка интилиши тамомила табиийдир. Бироқ бу борада на илоҳий, на фалсафий ва на тарихий нуқтаи назардан олганда одамзотни Тангри халос этмайди ҳам, қораламайди ҳам. Фақат инсоннинг ўзи ҳаётининг мазмун-моҳиятини, асосий мақсадини ва унга эришиш воситаларини ахтариб топишга қодир. Узил-кесил халос қиладиган ёхуд мутлоқ жавоб-ечимни топиб бўлмайди, бироқ одамзот ҳаётий фаолликнинг, ўй-кечинмалар теранлиги ва равшанлигининг шундай даражасига юксала оладики, натижада эмин-эркин ва хомхаёлларсиз яшаш имкониятини берувчи куч-қудрат касб этади.\nИшончим комилки, бирон-бир кимсанинг қисматини ҳатто энг яқин кишиси ҳам ҳал қилишга қодир эмас. Ҳар бир одам бошқа бир инсон учун оладиган ягона ҳимматли — сохта кечинмалар ва хаёлпарастликларга асти берилмасдан мавжуд муқобил йўлларни ҳаққоний ва азбаройи хайрихоҳлик билан кўрсатиб беришдан иборат. Ҳар бир одамни чинакам муқобил йўллар остонасига бошлаб борибгина унинг табиатида мудраб ётган ботиний куч-қудратни юзага чиқариш ва ўлимни эмас, балки фаол турмуш тарзини танлашга рағбатлантириш мумкин. Фаол турмуш тарзини токи ҳар бир инсон онгли тарзда мустақил танлаб олмас экан, уни ҳеч ким бунга ундай олмайди.\nИшончим комилки, эзгуликни танлашнинг икки хил йўли бор. Биринчи йўлга биноан ахлоқ-одоб қоидаларига риоя қилмоқ лозим. Бу йўл ижобий натижа бериши мумкин, бироқ минглаб йиллар мобайнида асосий ахлоқ-одоб қоидаларига нисбатан озчилик риоя қилиб келдилар. Аксарият кишилар муайян давр ҳукмрон доираларининг талабларига итоат қилган ҳолда тап тортмай жиноят қилиб келдилар. Бошқа бир йўл — бамаъниликка ихлос туйғусини сингдириш ҳамда намунали ва оқилона фаолият кўрсатган ҳолда бамаъниликни камолга етказишдан иборат. Бу борада одамзотнинг бир ғайратига ўн ғайрат қўшадиган сабр-бардошли, иродали бўлишни назарда тутаётирман.\nИшончим комилки, таълим-тарбия беришдан мақсад, ёш авлодга инсоният маънавий меросининг энг яхши маҳсулларини ўргатишдан иборат. Лекин башарият маънавий меросининг аксарият қисми ёзма адабиётларда жамлангани учун уларга сингдирилган ҳақиқатлар ўқитувчи шахсиятида ёхуд амалий ҳаёт ва жамият қурилишида рўёбга чиққан тақдирдагина аҳамият касб эта олади. Амалга ошган, рўёбга чиқарилган ғоягина инсонга таъсир кўрсатади; қуруқ ваъда, сўзлар йиғиндиси бўлиб қолаётган ғоявий мақсадлар ҳеч қандай таъсир кучига эга бўла олмайди.\nОдамзотнинг камол топиш қобилиятига ишонаман. Камол топиш қобилияти одамзот ўз мақсадига етишмоғи даркор дегани эмас, балки у ўз мақсадига эриша олиши мумкинлигини билдиради. Агар шахс фаол турмуш тарзини танламаса, агар инсоний фазилатларини тарбияламаса, у муқаррар бузғунчига, тирик мурдага айланади. Бамаънилик ва ҳаётий фаоллик сингари гуноҳкорлик ва инсоний қиёфани йўқотиш ҳам муқаррардир.\nИшончим комилки, фақат фавқулодда ҳолатларда инсон авлиё ёхуд жиноятчи бўлиб туғилади. Бизларнинг аксариятимиз эзгуликка ҳам, ёвузликка ҳам мойилмиз, бу мойиллик даражаси ҳар биримизда турли даражада эканини ҳам унутмаслик керак. Шу боис бизнинг қисматимиз феъл-атворимизда бу икки хислатдан қайси бири устунлик қилишига боғлиқ. Ҳар биримизга оиладаги турмуш тарзи энг кучли таъсир кўрсатади. Бироқ оила жамиятнинг бир бўлаги эканини, жамият ўз аъзоларига сингдиришни истайдиган қадриятлар ва мезон-меъёрлар ҳар бир оила ҳаётининг негизини ташкил этишини унутмаслик даркор. Шу боис ҳар бир шахс камолоти учун у таваллуд топган жамият тузилиши ва қадриятлари энг муҳим омил саналади.\nИшончим комилки, жамият инсон камолга етиши учун қанчалар ҳаракат қилса, унинг қобилиятларини жиловлаб туриши учун ҳам шунча интилади. Фақат ўзгалар билан ҳамкорликдаги маҳнат жараёнида инсон ўз қобилиятларини камолга етказади, фақат тарихий жараён билан уйғунликда у ўзлигини шакллантиради. Бироқ айни чоғда аксарият ижтимоий тизимлар то шу кунга қадар кўпчиликдан ўз ғаразли манфаатлари йўлида фойдаланишни ҳоҳловчи озчилик мақсад-муддаоларига хизмат қилиб келди. Шу ғаразли мақсад йўлида озчилик кўпчиликни юзини қора қилиб кўрсатиш ҳамда қўрқитиб олиш (бавосита ўзини ҳам) ниятида ҳокимият қудратидан фойдаланиб келди, шу асно кўпчиликнинг қобилиятлари ҳар томонлама камол топишига монелик кўрсатди. Айни шу боис жамиятлар юксак инсонпарварлик ғоялари, ҳар бир инсон камолотига хизмат қилувчи олий мезонларга аксарият ҳолларда зид йўл тутиб келдилар. Жамиятнинг мақсадлари инсониятнинг олий ўй-ниятлари билан мос тушган тақдирдагина жамият шахс фазилатларига путур етказиш ва ёвузликка хизмат қилишга чек қўяди.\nИшончим комилки, томчида денгиз акс этгани сингари ҳар биримиз бутун инсоният учун кўзгу бўла оламиз. Бизлар фаҳм-фаросатимиз, саломатлигимиз, қобилиятларимизга кўра фарқланамиз. Бундан қатъи назар, ҳаммамиз бир хил бандаи ожизлармиз. Бизларнинг барчамиз авлиёлар ва гуноҳкорлармиз, кексалар ва болалармиз, бироқ ҳеч ким ҳеч кимдан ортиқ эмас ва ҳеч ким ҳеч ким устидан қозилик қила олмайди. Бизларнинг барчамиз Будда билан биргаликда комиллик йўлини ахтарганмиз, бизларнинг барчамизни Исои Масиҳ билан биргаликда хочга михлашган ва бизларнинг барчамиз Чингизхон, Сталин ва Гитлер билан биргаликда қотилликлар ва талон-тарожлар қилганмиз.\nИшончим комилки, ҳар бир одам мавҳум умумийликка интилиш натижасида эмас, балки шахс сифатидаги ўзига хосликларини камолига етказиш натижасидагина асл инсоний қиёфа касб эта олади. Инсоннинг ҳаётий вазифаси мантиққа зид ҳолда фақат шахсиятини камолга етказишдан иборат бўлиб, фақат шу йўл билан шахсияти қобиғини ёриб чиқиб, умуминсоний юксакликка кўтарила олади. Фақат тўла камолга етган комил шахсгина шахсиятпарастлик кишанларидан ҳоли бўлади.\nИшончим комилки, муайян қабила ва чекланган замин доирасидан ёриб чиққан Янги Шахс вояга етганидан кейин эндигина тетапоя бўлаётган Яхлит Дунё чинакамига оёққа туради. Бундай Янги Шахс ўзини бутун инсониятнинг фарзанди, оламнинг фуқароси деб билади, ўзини бирон-бир миллат ёки элатга эмас, уларнинг жамулжами ҳисобланмиш бутун инсониятга садоқатли бўлади; у бутун инсониятни севгани учун ҳам ўз мамлакатини севади; қабиласига нисбатан чекланган садоқат бундай инсоннинг юксак фикр-мулоҳазаларига путур етказа олмайди.\nИшончим комилки, инсоннинг камолга етиши — муттасил қайта туғилиш, мунтазам бедорлик жараёни саналади. Одатда биз ярим уйқу — мудроқ ҳолатида бўламиз ва амалий фаоллик учунгина ҳушёр тортамиз; бироқ ҳаётий фаоллик учун кифоя қиладиган тарздаги зийраклик биз учун бегоналигича қолаверади, ҳолбуки том маънодаги инсоннинг ҳаётий вазифаси айни чинакам ботиний ҳушёрлик ҳисобланади. Одамларни ярим мудроқ ҳолатидан чинакамига уйғота олганлар, буюк даҳолар даражасига кўтариладилар. Инсониятнинг ашаддий ғанимлари эса уни ғафлат уйқуси билан чулғаган кимсалар ҳисобланади; бундай кимсалар бу борада бирон-бир маъбудга сиғинишдан фойдаланадиларми ёхуд одамларнинг фикру зикрини қўлнинг кири бўлган мол-дунё, зар-тиллога асир қилиб қўядиларми, бунинг ҳеч қандай аҳамияти йўқ.\nИшончим комилки, тарихимизнинг сўнгги тўрт минг йили мобайнида инсоният ўта даҳшатли тарздаги ривожланиш йўлини босиб ўтди. Одамзот онгини шу даражагача камолга етказдики, эндиликда табиат сир-асрорларини бирма-бир очаётир ва табиий кучларнинг сўқир ҳукмронлигидан ҳам халос бўлди. Бироқ ана шундай ҳайратомуз зафарларни қучган одамзот янгича дунё бўсағасида айни ўзи яратган воситалар ва тузилмаларнинг бандисига айланиб қолди. Одамзот маҳсулотлар ишлаб чиқаришнинг янгича усулларини кашф этиб, ишлаб чиқариш ва тақсимотни замонавий маъбудага айлантириб қўяди. Инсоният ўзи яратган нарсаларга сиғинаётир, ўзини эса ана шу лаш-лушларнинг хизматкорига айлантирган. Одамзот эндиликда Аллоҳ, озодлик, инсонийлик, социализм сингари тушунчаларни шунчаки тилга олиш билан чекланаётир; онгли мавжудод сифатида таназзулга юз тутаётганини ниқоблаш учун қирғин қуроллари ва машиналарда ўз тажассумини топган куч-қудрати билан ғурурланаётир; инсоний қадр-қиммати тушиб кетганини яшириш ниятида вайронгарчиликлар келтирувчи зўравонлиги билан мақтанаётир.\nИшончим комилки, бизларни худқушликдан қутқара оладиган ягона қудрат — ақл-идрокимиз, одамзот амал қилаётган ғояларнинг аксарияти сохталигини англай олишимиз, воқеликнинг бўҳтонлар ва ёлғон-яшиқдан иборат мафкура ниқоблаб ташлаган ҳақиқий моҳиятига ета олиш қобилиятимиз ҳисобланади. Мен ақл-идрок деганда билимлар мажмуини эмас, балки Э. Кассирернинг таъбири билан айтганда, “ғоят муҳим вазифаси воқеликни муайян соҳаларга бўлиб, синчиклаб ўргана оладиган” “қувват манбаи”ни назарда тутаётирман. На зўравонлик ва на қудратли қурол-яроғлар бизларни қутқара олмайдилар; бу хайрли вазифани фақат соғлом ақл-идрокимиз ҳамда тафаккуримиз уддалай олади.\nИшончим комилки, токи инсоннинг умиди ва ишончи йўқ экан, ёлғиз ақл-идроки билан ҳеч қандай ишнинг уддасидан чиқолмайди. Гёте тарихий даврлар ўртасидаги ўта кескин фарқ эътиқод ва эътиқодсизлик ўртасидаги фарққа боғлиқ бўлиб, эътиқод кучайган даврларнинг ҳаммасида юксалиш, фаровонлик ва унумдорлик юқори бўлганини, аксинча, эътиқодсизлик ҳукмронлик қилган замонлар изсиз йўқолиб кетганини, чунки ишонч-эътиқодсиз кимсалар бунёдкорлик фаолияти билан астойдил шуғуллана олмаслигини жуда тўғри таъкидлаган эди. Дарвоқе, XIII аср, Уйғониш даври, Маърифат даври шубҳасиз, ишонч ва эътиқод даври бўлганди. XX аср Ғарб олами ишонч ва эътиқодни бой бермадимикан, деган хавотир менга тинчлик бермайди. Ҳақиқатдан ҳам ҳазрати инсонга ишонч йўқолган шароитда жонсиз машиналарга сиғиниш бизларни таназзулдан қутқара олмайди; аксинча, бундай ғайриоддий “эътиқод” ҳалокатимизни тезлаштиради, холос. Бизлар икки йўл бошида турибмиз: Ғарб олами ёхуд инсонпарварликни танлаб, меҳнат ёки ишлаб чиқаришни ривожлантириш эмас, балки одамзотни росмана камол топтириш йўлини танлайди ёхуд бошқа кўплаб буюк тамаддунлар сингари ҳалокатга юз тутади.\nИшончим комилки, чинакам ҳақиқатга ўткир ақл-идрок билан эмас, балки қатъиятли феъл-атвор билан етишадилар. Бу борада собитқадамлик билан “йўқ!” дея инкор этиш, ҳукмрон доираларнинг кўр-кўрона буйруқларига ва оломоннинг асил ҳақиқатдан йироқ фикр-мулоҳазаларига эргашмаслик, ғафлат кишанларини улоқтириб ташлаб, чинакам инсоний қиёфа касб этиш, турмуш кечиришнинг бемаънилиги ва беҳудалиги билан боғлиқ тушкунлик кайфиятларига чек қўя билиш ғоят муҳим. Момо Ҳаво билан Одам Ато — икки буюк исёнчиларнинг “жинояти” инсониятни халос қилганини унутмайлик. Чинакам инсонийликка бегона нарсаларнинг ҳамма-ҳаммасини қатъиян рад этиш Аллоҳни ёқлаб овоз бермоқ, инсонийликни ёқлаш эса — одам боласини қулга айлантириш, сиқиб сувини ичиш, лақма-гўлга айлантириш учун зўр бераётган кимсаларнинг ҳамма-ҳаммасига қарши бош кўтармоқдир.\nМен озодликка, ўзлигини, ҳақ-ҳуқуқларини ҳимоя қилиш ҳуқуқига ҳамда бу борада унга қаршилик кўрсатишга уринадиганларга қарши курашиш ҳуқуқига ишонаман.\nИшончим комилки, на Ғарб капитализми, на шўролар ёки хитойча коммунизм келажак муаммоларини ҳал қила олишга қодир эмас. Уларнинг ҳаммаси инсонни лаш-лушга айлантирувчи расмиятчиликни юзага келтиради. Инсоният табиат ва жамият кучларини оқилона ва онгли назорат остига олмоғи даркор, бу кучларни ашёлар устидан ҳам, инсонлар устидан ҳам ҳукмронлик қилувчи расмиятчи гуруҳлар назоратига бериб қўймасдан, ашёларни идора қилувчи ва уларни коинот гултожи — инсонга итоат қилдирувчи эркин ҳиссадор ишлаб чиқарувчилар назорати остига топширмоғи даркор. Келажак ҳақида гап борар экан, “капитализмни” ҳам, “коммунизм”ни ҳам бир четга суриб қўйиб, расмиятчилик ва инсонпарварликдан бирини танлаб олмоқ лозим. Демократик, марказлаштиришдан холи социализм — инсоний фазилатларнинг барчасини юзага чиқаришни олий мақсад қилиш учун зарур шарт-шароитларнинг яратилишидир.\nИшончим комилки, инсоният қўл-оёғини ипсиз боғлаб, банди этувчи хомхаёллардан халос бўлиши керак, ўз ботиний дунёсини ва ташқи оламни ҳаққоний идрок этиши ҳамда хомхаёлларга эҳтиёжи йўқ муҳитни яратиши даркор. Саробий хомхаёлларнинг кишанлари узиб ташлангандан кейингина чинакам озодлик ва шахс эркинлиги қўлга киритилади.\nИшончим комилки, ҳозир ягона асосий хавф-хатар — уруш ва тинчлик масаласидан иборат. Инсоният Заминдаги ҳаётни бутунлай йўқ қилиши ёхуд бутун тамаддунни ва ҳозиргача сақланиб келаётган қадриятларни вайронага айлантириши ҳамда қолган-қутган кимсалар устидан ҳукмронлик қилувчи ваҳшиёна тоталитар тузумни вужудга келтириши эҳтимолдан холи эмас. Мана шу ҳалокатли хавф-хатардан одамларни огоҳ қилиш, инсоният қандай тубсиз жарлик томон силжиб бораётганини англашига монелик кўрсатиш учун турли томонлардан қўлланилаётган товламачиликлар қобиғини ёриб чиқиш — инсон бугунги кунда амал қилиши лозим бўлган ягона мажбурият, ягона маънавий ва ақл-заковат талаби ҳисобланади. Модомики одамзот шундай оқилона йўл тутмас экан, ҳалокатга юз тутиши муқаррар.\nАгарда ядровий ҳалокат оқибатида нобуд бўлиш пешонамизга битилган экан, одамзод чинакам инсоний қиёфа касб эта олмагани ва табиатан ваҳший бўлгани учунгина шундай балога гирифтор бўлмайди; ҳақиқий воқеликни оқилона идрок этиб, ҳақиқат талабларидан келиб чиққан ҳолда иш тутишимизга сўқир ҳамфикрлилик монелик кўрсатгани сабабли бошимизга ана шундай кун тушган бўлур эди.\nМен инсониятнинг камолига ишонаман, бироқ кўнглимда одамзот ғафлат уйқусидан яқин вақт ичида уйғонмас экан, ана шу эзгу мақсадга етиша олармикин, деган шубҳа бор.\n“…Ҳой қоровул! Тонг отай деб қолдими?\nҚоровул жавоб беради: тонг яқинлашиб қолди, бироқ ҳали анча бор. Сабр-тоқатингиз етмаса, яна бир келиб кетарсиз”.


“Яшнобод” инновацион технопаркига навбатдаги резидентлар қабул қилинди\nЎзбекистон Республикаси Инновацион ривожланиш вазирлиги Ҳайъатининг навбатдаги йиғилишида Вазирлик ҳузуридаги “Яшнобод” инновацион технопаркига янги резидентлар қабул қилинди. Унда “Яшнобод” инновацион технопарки резиденти мақомини олиш учун 7 нафар инновацион лойиҳалар кўриб чиқилди. Кўпиртирилган полипропилен ишлаб чиқарувчи “RHODIUM POLIMER” МЧЖ ҚК, тупроқ остидан томчилатиб суғориш тизими корхонаси “ECOSUV” МЧЖ, олтингугуртли битум ва олтингугуртли бетон ишлаб чиқарувчи “BIXT BT” МЧЖ ҚК, “Сhirana" бренди остида юқори технологик тиббий ускуналар ишлаб чиқарадиган замонавий комплексни ташкил этувчи “CHIRANAASIA” ҚК, Технологик жараёнларни автоматлаштирилган бошқарув тизими, темир йўл автоматизацияси ва телемеханика тизимларини ишлаб чиқарувчи “Trans Enginering Group” МЧЖ, Саратон касалликларида HER2 статусини аниқлаш диагностика усули корхонаси “TUMOR ON TARGET” МЧЖ – жами 6 та инновацион лойиҳага резидентлик мақоми берилди.\nҲозирги кунда «Яшнобод» инновацион технопаркида кимё технологиялари, биотехнологиялар, фармацевтика ва тиббиёт биотехнологиялари, ўсимликларни ҳимоя қилиш воситалари, қишлоқ хўжалиги, қурилиш материаллари, ахборот-коммуникация технологиялари каби 44 йўналишда инновацион лойиҳалар амалга оширилмоқда.\nТехнопарк резидентлари томонидан жорий йилнинг июнь ойига қадар 102.8 миллиард сўмлик маҳсулотлар ишлаб чиқарилиб, 454 та янги иш ўрни яратилган. 923 минг долларлик маҳсулотлар Қозоғистон, Қирғизистон ва Тожикистонга экспорт қилинди.\nИнновацион ривожланиш вазирлиги ва технопарк раҳбарияти «Яшнобод» инновацион технопарки учун тақдим этилган ер майдонини ривожлантириш учун кенг кўламли ишларни амалга оширди. Барча зарур инфратузилмага эга ишлаб чиқариш ва офис хоналари қурилиб, улар технопарк резидентларига ижарага берилди. Ҳозирда тадбиркорлардан технопарк резиденти мақомини олиш учун аризалар қабул қилинмоқда.\nМазкур технопарк ўз резидентларига солиқ имтиёзлари, божхона имтиёзлари тақдим этади, шунингдек ишлаб чиқариш ва офис биноларини барча инфратузилмаси билан имтиёзли шартларда ижарага беради. Бундан ташқари, технопаркка резидентларга илмий ва ишлаб чиқариш фаолиятининг барча соҳаларида ёрдам бериш, ички ва халқаро бозорларда барқарор алоқаларни ўрнатиш ҳуқуқлари берилган.\nРезидентларнинг айримлари ўз инновацион ишланмаларини жорий этиш арафасида бўлсалар, айримлари ўзлари ишлаб чиқаришга тайёр маҳсулотларни ички ва ташқи бозорларга сотишни йўлга қўйганлар.


ЭРКАКЛАРГА ЁҚАДИГАН 6 ИБОРА » Шерлар, туш табири, Афоризмлар, Маноли сузлар 2020 - Vatanda.CoM\nКизикарли маълумотлар 136\nVatanda.Com » Кизикарли маълумотлар » ЭРКАКЛАРГА ЁҚАДИГАН 6 ИБОРА\nКомплимент-мақтов ва яхши гап аёлларга ҳам, эркакларга ҳам бирдай ёқимли.\nУлар буни бажонидил қабул қиладир ёки бунга бефарқдек кўринсалар ҳам қалбан ўзларини мамнун ва аҳамиятли ҳис этадилар. Агар умр йўлдошингизнинг ўзига ишончи янада ошишини ва муносабатларингиз янада яхши бўлишини истасангиз жуфтингизга қуйидаги иборалардан бирини айтинг.\n1. “ Мен сизга ишонаман”.\nИнсон кимгадир ишониш мумкинлигини,кимнингдир эса унга ишониши ва қўллаб-қувватлаши мумкинлигини билишга эҳтиёжманд. Бунинг учун эрингизга муаммолар ёзилган рўйхатни эслатиб туришингиз шарт эмас. Шунчаки руҳлантирувчи сўзларни айтсангиз кифоя. “ Нимаики ишга қўл урманг сиз уни албатта эплайсиз”, “ Бу албатта қўлингиздан келади, мен бунга ишонаман” . Бундай оддийгина тасдиқ сўзлари эркак учун катта аҳамият касб этади ва ўзига ишонч туйғусини оширади.\n2. “ Кўринишингизга гап йўқ”.\nТашқи кўриниш борасидаги илиқ сўзлар ва мақтов кимга ҳам ёқмайди дейсиз. Ҳар қандай эркак умр йўлдошининг наздида ёқимли эканини эшитишни хоҳлайди. Бу эрингизни сиздаги яхши тасаввурни сақланиб қолиши учун ҳам ўзига яхши қарашга ундайди. Бундан ташқари бундай иборалар жуфтингизнинг ўзига бўлган ишончини оширади, бу эса эркак учун жуда-жуда муҳим.\n3. “ Бирам меҳрибонсизки...”\nАгар жуфтингиз сизни хурсанд қилиш учун арзимас бўлсада нималарнидир қилса сиз буни албатта қаадрлашингиз шарт. Сизни хурсанд қилиш учун денгиз бўйида дам олишга чипта ёки қимматбаҳо атир совға қилиши шарт эмаслигини ёдда тутинг. Арзимас ишларини ҳам қадрланг ва мақтанг: “ Жуда чиройли бозор қилибсиз, бирам меҳрибонсизки ”...\n“Вазифасида-қиладида” деманг. Арофингизда қанчадан-қанча аёл сиз оддий санаган шу ғамхўрликка муштоқ. Ўзингизга етган неъматга шукр қилинг. Қолаверса, Аллоҳнинг шукр қилувчи бандаларига янада зиёда қилишини ҳам унутманг.\n4. “ Сиз билан фахрланаман”\nБундай муосабатнинг нархи жуда қиммат туради ва сиз умр йўлдоши сифатида эрингизни ҳурмат қилишингиз шарт. Инсон хато қилиши ёки қандайдир ножоиз ишга қўл уриши мумкин. Аммо бу ҳақида доим эслатиб туриш ва гапириш ярамайди. Бунинг ўрнига айтинг: “ мана бу ишинигизга қойил қоламанда”, “ сиздан кўп нарсани ўрганиш мумкин” ёки шунчаки “ мана бу жиҳатингиз жуда ҳам яхши”. Ҳар қандай одамда ҳам энг камида мақтовга лойиқ битта жиҳат бўлади. Жуфтингизнинг яхши жиҳатларини излаб топинг ва ўзига ҳам кўрсатинг. Бу эрингизнинг ўзини аҳамиятли ва қадрли ҳис этишига ёрдам беради. Қолаверса, уни яхши хислатларини янада кўпайтиришга ундайди.\n5. “ Сиз ёнимда бўлсангиз ўзимни хотиржам сезаман”.\nҲар қандай эркак севган аёлининг қаҳрамонига айланишни хоҳлайди. Бу ундаги туғма қобилият. Ўзи нимадандир чўчиса ҳам, жуфтининг бу ҳақида билишини истамайди. У “супермен” бўлишни ва жасурлиги ва қўрқмаслиги билан севгилисини яъни сизни ҳимоя қилишни хоҳлайди. У ёнида эканингизда қанчалик хотиржам бўлишингизни ҳис қилишига имкон беринг. Бошқача айтганда ундаги қаҳрамонлик эҳтиёжининг қонишига имкон беринг. Бунинг учун “ Сиз ёнимда бўлсангиз қўрқмайман”, “ Сиз билан бўлсам хотиржам тортаман” деб айтинг.\n6. “ Сиз ёнимда бўлсангиз кайфиятим кўтарилади”.\nЭҳтимол жуфтингиз сиз ҳафа бўлмаслигингиз ва кайфиятингизни яхшилаш учун қўлидан келганини қилишга уринар. Сиз унинг шундай ҳаракатларини пайқаганмисиз? Балки у ҳазиллашиб турар ёки қаергадир айлангани олиб борар? Тушкунликка тушиб қолсангиз ёки чарчасангиз сизга ёрдам беришга ҳаракат қилар? Агар шундай бўлса жуфтингизга мана бу сўзларни албатта айтинг: “ Сиз мени кайфиятимни кўтарасиз”, “ Сиз билан бирга бўлсам негадир хотиржам тортаман”.\nsoliha 31 мая 2019 03:22\nMen hech erimni koynini ololmayabman bundanham yahshiroq maslahat bormi\nLekin bu so'zlargaham gap yo'q sinab ko'rdim ancha oramiz yahshilandi😉\n07/07/2020 Ёнгок ширинлиги\n09/07/2020 Крокембуш - Француз ширинлиги\n07/07/2020 Творогли запеканка\n07/07/2020 Лимонли музкаймок\n09/07/2020 Пиширишсиз шоколадли чизкейк\n08/07/2020 Картошка ширинлиги\n10/07/2020 Туркча бисквит\n07/07/2020 Цитрусли соус билан тайёрланган ласос балиги\n07/07/2020 Дунёдаги энг қиммат брендларнинг рейтинги эълон қилинди\n07/07/2020 Коулсло салати


Ўзбекистон фуқаролари Санкт-Петербургда полициячига ҳужум қилди – Газета.uz\nФото: Ўзбекистоннинг Санкт-Петербургдаги Бош консулхонаси\nЎзбекистон фуқаролари Санкт-Петербургда полициячига ҳужум қилди\nИкки нафар Ўзбекистон фуқароси Санкт-Петербургда ҳужжатлари йўқлиги учун бўлимга боришни таклиф қилган ЙПХ ходимига ҳужум қилди. Жиноят иши қўзғатилди.\nLotinchada 18 сентябрь 2019, 12:51 Жамият\nСанкт-Петербург Тергов қўмитаси икки нафар Ўзбекистон фуқаросига қарши Петродворцовий тумани йўл-патрул хизмати ходимига ҳужум қилганлик ҳолати бўйича жиноят иши қўзғатди, дея хабар қилди маҳкама матбуот хизмати.\nЙПХ ходими 9 сентябрь куни Ропшинское шоссесида ҳужжатларни текшириш учун «Газель» автомобилини тўхтатади. Йўловчилар — икки нафар Ўзбекистон фуқаросида — ҳужжатлар бўлмаган, уларга вазиятга ойдинлик киритиш учун полиция бўлимига бориш таклиф қилинади. Келиб чиққан можаро вақтида улардан бири полиция ходимига тан жароҳатлари етказади.\nЎзбекистоннинг Санкт-Петербургдаги Бош консулхонаси ҳодиса ҳақидаги маълумотларни тасдиқлади. «Ҳайдовчи ва бир йўловчи қўлга олинган. Учинчи иштирокчини қидириш ва қўлга олиш чоралари кўрилмоқда», — дея қайд этди Ташқи ишлар вазирлиги матбуот хизмати.\nПолиция ходими тиббий ёрдам кўрсатилиши учун шифохонага ётқизилган. Ҳозирда гумондорга эҳтиёт чорасини қўллаш ва айблов эълон қилиш масалалари ҳал этилмоқда. Жиноят иши доирасида тергов ҳаракатлари давом эттирилмоқда.\nЎзбекистон Бош консулхонаси вазиятни назоратга олган ва Санкт-Петербург тергов органлари билан амалий алоқаларни ўрнатган.


Ўзбекистонда суд тизими жиддий ислоҳ қилинади – президент фармони - 24.07.2020, Sputnik Ўзбекистон\nЎзбекистонда суд тизими жиддий ислоҳ қилинади – президент фармони\nПрезидент янги фармонига кўра, жиноят, иқтисодий ва фуқаролик судлари бирлаштирилади, туман ва шаҳар маъмурий судлари тугатилиб вилоят судлари ташкил этилади. 24.07.2020, Sputnik Ўзбекистон\n15:50 24.07.2020 (янгиланди: 15:54 24.07.2020)\n© Flickr / Sarah HinaЮстиция.\n© Flickr / Sarah Hina\nПрезидент янги фармонига кўра, жиноят, иқтисодий ва фуқаролик судлари бирлаштирилади, туман ва шаҳар маъмурий судлари тугатилиб вилоят судлари ташкил этилади.\nТОШКЕНТ, 24 июл – Sputnik. Ўзбекистонда Жиноят, иқтисодий ва фуқаролик судлари бирлаштирилиб – умумюрисдикция судлари ташкил этилади. Бу ҳақида Шавкат Мирзиёев имзолаган “Судлар фаолиятини янада такомиллаштириш ва одил судлов самарадорлигини оширишга доир қўшимча чора-тадбирлар тўғрисида”ги Фармонида айтиб ўтилган. Кун.уз хабарига асосан.\nБиринчидан, вилоят даражасидаги фуқаролик, жиноят ва иқтисодий судлари бирлаштирилиб, уларнинг негизида судьяларнинг қатъий ихтисослашувини сақлаб қолган ҳолда ягона умумюрисдикция судларини ташкил этилади, - дейилган фармонда.\nБМТ эксперти: Ўзбекистон суд тизими жиддий қийинчиликларга юз тутмоқда\n26 Сентябр 2019, 20:30\nБугунги кунда вилоят судларида судялар сони камлиги туфайли 20 мингдан ортиқ ишлар бир вилоятдан иккинчисига берилган. Бу эса фуқароларнинг сарсонгарчилигига сабаб бўлган. Шу сабабли янги ташкил этилаётган умумюрисдикция судларида 19 тадан 47 тагача судья ишлайди. Ҳозир 4 тадан 15 тагача.\nИккинчидан, туман ва шаҳарлар миқёсида 199 та маъмурий судлар фаолияти тугатилиб Қорақалпоғистонда ва вилоят марказларида ва Тошкент шаҳрида 14та туманлараро маъмурий судлар ташкил этилади.\nУчинчидан, жиноят ишлари бўйича судларда дастлабки эшитув институтини жорий этилади. Бундан буён жиноят ишлари дастлабки терговдаги камчиликларни бартараф этиш учун судья ишни 7 сутка ичида прокурорга қайтариши керак бўлади.\nТўртинчидан, прокурорлар фаолияти ҳам халқаро стандартларга мослаштирилади:\nБешинчидан, “Бир суд – бир инстанция” тамойили жорий этилади. Яъни, суд ишларини назорат тартибида кўриш институти тугатилади, бир судда ишларни икки босқичда (биринчи ҳамда апелляция ёки кассация) кўриш амалиётига барҳам берилади.\nЎзбекистонда судья бўлиш ёши оширилди\n12 Сентябр 2019, 10:54\n2019 йилда бир вилоят судида биринчи ва апелляция (кассация) инстанциясида кўрилган ишларнинг 13 мингга яқини Олий судда ўзгартирилган ёки бекор қилинган.\nОлтинчидан, Олий суд тузилмасида инвестициявий низоларни ва рақобатга оид ишларни кўриш бўйича алоҳида судлов таркибини тузиш.\n2019 йилнинг ўзида иқтисодий судлар томонидан чет эл инвесторлари билан боғлиқ 3 мингга яқин, рақобатга оид 30 дан ортиқ ишлар кўрилган.\nЕттинчидан, Судьялар ва суд тизими ходимларининг моддий таъминоти 2021 йил 1 январдан бошлаб тўлиқ Давлат бюджетига ўтказилади ва уларнинг иш ҳақи оширилади.\nФармон суд ҳимоясини таъминлашдаги ортиқча бюрократик тўсиқларни бартараф этишга, суд қарорларини қайта кўришнинг бир-бирини такрорловчи босқичларини бекор қилишга, инвесторлар ҳуқуқларининг ишончли суд ҳимоясида бўлишини таъминлашга, шунингдек суд органларининг амалдаги тузилишини замон талаблари ва халқаро стандартларга мувофиқлаштиришга хизмат қилади, дейилган хабарда.\nЭслатиб ўтамиз, БМТнинг махсус маърузачиси Д.Гарсия-Сайян, Иқтисодий ривожланиш ва ҳамкорлик ташкилоти ва бошқа халқаро экспертлар назорат инстанцияси мавжудлигини жиддий танқид қилган эди.


Сурункали зиқлик белгилари – "Тасвир" нашриёт уйи\nСурункали зиқлик белгилари\nБиз айнан касалланган аъзони даволашга одатланиб қолганмиз. Аммо кўплаб касалликларнинг сабабчиси сурункали зиқлик бўлиши ҳам мумкин. У одатда қандай намоён бўлади?\nҲар учта одамнинг бири мунтазам сурункали зиқлик ҳолатига тушади. Бунда эмоционал муаммолар барча аъзолар ва тизимларга салбий таъсир кўрсатиб, уларни ишдан чиққунча ишлашга мажбурлайди. Узоқ давом этувчи зиқлик организмимизда турлича намоён бўлиши мумкин.\nОшқозон-ичак йўли фаолиятидаги бузилишлар зиқлик билан бирга кузатилади. Турли маълумотларга кўра сайёрамизнинг 15 фоиздан 30 фоизгача бўлган аҳолиси ичак фаолиятининг бузилиши синдромидан азият чекади. У қориндаги оғриқ, ноқулайлик, метеоризм, эпигастрал соҳасидаги оғирлик ҳисси билан намоён бўлади. Бу аломатларнинг ҳаммаси, одатда, зиқлик ёки руҳий кечинмалардан кейин пайдо бўлади.\nШу билан бирга биз зиқлик ҳолатини ширинликлар билан енгишга одатланганмиз. Ортиқча ширинлик бўлаги вазнга таъсир кўрсатибгина қолмай, атеросклероз, диабет ҳамда жигарни ёғ босиши каби касалликларга олиб келиши мумкин. Бу одатни енгиш учун соғлом тамаддиларни олдиндан тайёрлаб қўйинг, масалан, икки қошиқ асал билан долчин, олма, банан ёки 100-150 г узум ейиш мумкин.\nЗиқлик пайтида иммунитет пасайиши табиий ҳол. Ҳаддан ташқари таъсирчан одамларнинг ЎРВИ билан одатдагидан кўпроқ касалланишлари исботланган. Уларнинг организми кучсизланиб, вируслар билан курашолмайди. Иммунитетни кўтарувчи дорилар ҳам ёрдам бермайди.\nВируслар энг ноқулай пайтда ҳужум қилмаслиги учун жисмоний фаолликни орттиринг ва тоза ҳавода кўпроқ бўлинг. Шунингдек, зиқликни олдини олишга ҳаракат қилинг.\nБош оғриши ва зиқлик кўпинча бирга кузатилади. Бунга ҳаяжон ва хавотирга тўла иш куни, тушкунлик сабаб бўлиши мумкин. Бош оғриғи кўпинча қаҳва билан ширинлик тамадди қилгандан кейин кучаяди. Бўйин, чакка ва энса соҳаси мушакларини уқалаш ҳолатни енгиллаштиради.\nЭҳтимол, юзда тез-тез пайдо бўладиган тошмалар организмга дам бериш кераклигининг белгисидир. Зиқлик пайтида кортизол гормони ишлаб чиқарилади, у ёғ безларини зўр бериб ишлашга мажбурлайди. Эмоционал зўриқиш ҳуснбузар, экзема каби тери муаммоларига олиб келади. Зиқликни енгишда терига тўғри овқатланиш ва соғлом уйқу ёрдам беради.\nДоимий зиқлик уйқунинг бузилишига ҳам сабабчи. Уйқусизликнинг белгилари деярли ҳаммага таниш: ухлолмаслик, эрталаблари руҳсизлик ва кучсизлик, кун давомида ланжлик. Бунинг ажабланарли жойи йўқ, ахир хавотирли хаёллар ва кечинмалар билан ухлаш қийин. Нафас машқлари, ўтли чойлар ва ухлашдан олдин илиқ сут ичиш бу муаммони енгишга ёрдам беради.\nСочларимиз зиқлик ҳолатларига таъсирчан. Руҳий кечинмалар сочларга салбий таъсир кўрсатади: қазғоқ ва себорея пайдо бўлади, сочлар тўкила бошлайди.\nВ гуруҳи дармондорилари сочларнинг ўсишини тиклашга ёрдам беради. Аммо сочларнинг тўкилиши жиддий касалликлардан ҳам далолат бериши мумкин.\nИшингиз кўп, ҳаммасини назорат қилишга улгурмайсиз, уйда эса тартибсизлик…\nДоимий зиқлик ҳолатидаги одамнинг ўзини қўлга олиши, ғазабини жиловлаши қийин. Агар арзимаган нарсалар ғазабингизни қўзғатиб, яқинларингиз ва ҳамкасбларингизга жаҳлингизни сочаётган бўлсангиз, эҳтимол, бунга доимий зиқлик айбдордир? Сизни безовта қилаётган хаёлларни унутиб, вақтингизни ёқимли ўтказишга уриниб кўринг. Кулгили комедия томоша қилинг, дўстларингиз билан кино, театрга боринг ёки қизиқарли китоб ўқинг. Уйда осойишталик муҳитини яратинг, аромачироқлардан фойдаланинг, хушбўй ванна қабул қилинг.


Land Rover Discovery Sport поезд йўлида яна бир трюкни намойиш этди\n03:16 / 17.06.2016\nLand Rover Discovery Sport йўлтанламаси 3та вагондан иборат вазни 100 тонна бўлган темирйўл таркибини 10 километрга тортиб боришнинг уддасидан чиққан. Бу, автомобиль техник тавсифномасида келтирилган вазнидан 60 марта ҳамда максимал тортиш кучидан 40 марта кўп демакдир.\nТажриба Швейцария шимолидаги темирйўлнинг 10 километрлик қисмида амалга оширилган. Йўналиш, Рейн дарёсидаги 25 метр баландликдаги 285 метрлик Хемисхофен кўпригидан ҳам ўтган.\nAquarius Railroad Technologies компанияси йўлтанламас учун стабилизатор вазифасини бажарган махсус темирйўл ғилдираги ишлаб чиққан.\nDiscovery Sport бошқа жиҳатларидан икки литрли 4 цилиндрли дизел моторига эга стандарт моделдан фарқ қилмаган. 180 от кучига эга Ingenium, 9 босқичли «автоматик» узатмалар қутиси ва Terrain Response фирмасининг барча ғилдирикларни етакчи қилувчи тизими.\nАйтиш жоизки, бу Land Rover томонидан ташкил этилган биринчи томоша эмас. Масалан, 1989 йили Англиянинг Плимут шаҳрида Discovery I йўлтанламси 2,5-литрлик турбодизел мотори имкониятларини намойиш этиш учун, бир неча йўловчи вагонларини тортган эди.


13:34 / 02.01.2017\nМаълумки, тиббиёт бир жойда турмай, мунтазам ривожланиб келади. Кун сайин даволашнинг янги технологиялари, янги ташхис усуллари ва тиббий гаджетлар кашф қилинмоқда. 2016 йил тиббиёт ва соғлиқни сақлаш соҳасида турли ҳодисаларга бой бўлди. Hi-News уларнинг энг асосийларини ёдга солди.\n1. Асос ҳужайралар\nАсос ҳужайралар бутун дунё олимлари тадқиқотларининг объектлари ва муҳокама мавзуларига айланганига анча бўлди. 2016 йил ҳам худди шундай кечди. Мазкур соҳада кўп изланишлар олиб борилди. Ҳаттоки сунъий асос ҳужайраларини яратишга муваффақ бўлинди. Асос ҳужайраларидан фойдаланишнинг энг самарали усулларидан бири улар ёрдамида даволаш ҳисобланади. 2016 йилнинг бошида олимлар биринчи марта шол бўлган кишиларни оёққа турғизишга муваффақ бўлишди. Тажриба Стэнфорд университети базасида бўлиб ўтди, унда 33 ёшдан 75 ёшгача бўлган 18 нафар киши иштирок этди. Уларнинг барчаси тажрибадан анча аввал фалажга йўлиққан бўлган. Тадқиқот давомида шифокорлар миянинг шикастланган қисмига асос ҳужайралар инъекциясини юборишди. Илк ойданоқ беморларда ижобий томонга ўзгариш сезилди, яъни уларнинг сезувчанлиги ва ҳаракатланиш фаоллиги яхшиланди. Йил охирига бориб, тадқиқотнинг баъзи иштирокчилари аллақачон йўқотган функцияларини қайта тиклаб, оёққа туришга муваффақ бўлишди.\n2. Диабет билан курашиш\nДиабетни назорат қилиш мумкин бўлса-да, унинг ҳануз давоси йўқ. Олимлар 2016 йилда ошқозон ости безини чўчқалардан кўчириб ўтказишни таклиф қилишди, қондаги қанд миқдорини назорат қилувчи махсус пластирь ишлаб чиқишди ва ҳатто бионик ошқозон ости безини қўллаш бўйича синовлар сериясини муваффақиятли ўтказишди.\nБироқ энг аҳамиятга молик ҳодиса - қанд миқдори даражасини назорат қилишга ёрдам берувчи сунъий ҳужайраларнинг яратилиши десак, муболаға бўлмайди. Бу ҳужайралар махсус капсулага солинган ва улар қондаги қанд миқдорининг ўзгаришига жавобан инсулин ишлаб чиқара олади. Бу усул ҳозирча фақат кемирувчиларда синаб кўрилди, лекин 2017 йилда уни инсонларда синаб кўриш режалаштирилмоқда.\n3. Саратонни даволашнинг янги усули\nСаратонни даволашга доир тадқиқотлар мунтазам ўтказилади. Энг "технологик" усуллардан бири графендан фойдаланиш усулидир, бироқ ҳозир гап бу ҳақида бормайди. Даволашнинг янги усули туфайли шифокорлар лейкемияга учраган 90 фоиз беморларда ремиссияга эришишди. Тадқиқот давомида лейкоцитлар беморларнинг қонидан олиниб, ўзига хос тарзда модификация қилинди ва кейин қон оқимига қайтарилди. Тажрибада иштирок этаётган беморларнинг 10 фоизида организм бундай жараённи қабул қила олмади, бироқ аксарият беморларда касалликнинг ремиссия (Реми́ссия - касаллик белгиларининг камайиши ёки йўқолиши) босқичига ўтиш кузатилди.\n4. Сунъий тери\nШубҳасиз, трансплантология — сунъий органлар яратиш жараёнларининг имкон қадар тезроқ ривожланиши муҳим бўлган соҳалардан бири. 2016 йилда сунъий органлар, мушаклар ва ҳатто асаб ҳужайраларини яратиш бўйича бир қатор изланишлар олиб борилди, бироқ уларнинг барчасида бир камчилик мавжуд: улар жудда қиммат баҳоланади, бу эса кундалик тажрибада уларни қўллашга тўсқинлик қилади. Чилилик олимлар сув ўтлари асосида арзон, шу билан бирга организм томонидан рад этилмайдиган сунъий терини яратишга муваффақ бўлишди. 2017 йилда ўтказилиши режалаштирилган тажрибалар серияси муваффақиятли якун топса, бу косметология ва қайта тикловчи тиббиётда янги имкониятларга йўл очади.\n5. Аутофагия механизми кашфиёти учун Нобель мукофоти\nИлм дунёсининг энг ёрқин ҳодисаларидан бирини четлаб ўтиб бўлмайди, албатта. 2016 йилда Токио технология университети профессори жаноб Ёсинори Осуми аутофагия ("ўз-ўзини ейиш") механизми кашфиёти учун физиология ва тиббиёт йўналиши бўйича нуфузли Нобель мукофотига сазовор бўлди. Осуми шикастланган ҳужайра компонентларини олиб ташлаш ва йўқ қилиш жараёнига таъриф берди. Ушбу кашфиёт туфайли турмуш сифатини сезиларли даражада яхшилаш, "организмни ичкаридан тозалаш" ва ёшартириш мумкин бўлади. Натижада ҳаёт давомийлиги анча узаяди.


Азизбек Абдуғофуров инглиз боксчисига жавоб қайтарди\n17 октябрь, 2020, 19:09\nТеглар:Профессионал бокс | Азизбек Абдуғофуров\nУларнинг жанги қолдирилган эди.\nБританиялик чармқўлқоп устаси Леррон Ричардс ва юртдошимиз Азизбек Абдуғофуров ўртасида жанг белгиланганди. Бироқ пандемия сабаб, бу жанг қолдирилган ва уларнинг тўқнашуви сўроқ остида эди. Лекин британиялик боксчи куни кеча, ўз Инстаграм саҳифасида Азизбек Абдуғофуров билан жангга тайёргарлик кўраётганини ёзиб қолдирган. Бу борада сайтимизда хабар ҳам бергандик.\nБритания боксчисининг фикрларига Азизбек Абдуғофуров ҳам Инстаграм ва Твиттер саҳифасида инглиз тилида ўз муносабатини билдирди. Қуйида унинг Лерронга аталган сўзларини келтириб ўтамиз...\n“Леррон сени боксчи сифатида ҳурмат қиламан. Мен бунга тайёрман ва сен билан жанг қилишдан хурсанд бўламан. Иккимиз ҳам юқори рейтингга эга мағлубиятсиз одимлаётган боксчимиз. Ўйлайманки, жангга яхшироқ тайёргарлик кўрасан. Кел, мухлислар учун шоу уюштириб берамиз ва ким яхшироқ эканлигини ринг кўрсатиб беради. Франк Уоррен бизга жанг санаси ва манзилини беринг. Қани кетдик”, - дея изоҳ қолдирган Абдуғофуров.\nЛеррон Ричардс: Aзизбек Aбдуғофуров билан жангга тайёргарлик кўрмоқдаман..\nЛеррон Ричардс: Aзизбек Aбдуғофуров билан жангга тайёргарлик кўрмоқдаман...\nDAZN платформаси Сауль Альварес ва Авни Йилдирим жангини қабул қилишдан бош тортди\nWBC янгиланган рейтингида ўзбекистонлик боксчилар қайси поғоналарни банд этди?


Лох-Несс кўли ҳудудида сайёҳлик солиғини жорий этиш режалаштирилмоқда\n11 Дек 2019 1566\nШимолий Шотландия тоғолди ёки Хайленд сифатида ҳам яхши танилган Шотландия баланд тоғли ҳудудларида 2021 йилдан бошлаб 1 фунт миқдорида сайёҳлик солиғини жорий этиш режалаштирилмоқда, дея хабар беради РАА «Новости».\nАна шундай йўл билан йилига 10 миллион фунт стерлингни жалб қилиш мумкинлиги маълум бўлгач, Хайленд кенгаши бу фикрни қўллаб-қувватлади.\nУшбу маблағларнинг минтақа инфратузилмаси ва хизматларини ривожлантиришга йўналтирилиши режалаштирилмоқда. Ўтган йили туризм қўмитаси йиғилишида баъзи туристларнинг Шотландия тоғларида ҳожатхоналарсиз қийналиб қолишлари сабабли саёҳатларини номаълум муддатларга қолдиришга мажбур бўлишгани айтиб ўтилди.\nБаланд тоғли ҳудуд ўзининг гўзаллиги билан машҳур бўлиб, сайёҳлик эса 25 минг иш жойини таъминловчи энг муҳим саноат ҳисобланади. Кенгаш маълумотига кўра, 2018 йилда мазкур ҳудудга 6,5 миллион меҳмон ташриф буюрган.\nБу ерда Лох-Несс кўли, Бен Невис тоғи, Мори-Ферт кўрфази, Буюк Британиянинг энг шимолий шаҳри Инвернесс ва Скай ороллари каби диққатга сазовор масканлар жойлашган.


Миржалол Қосимов: “Энди бор эътиборимни терма жамоага қаратаман” / CHAMPIONAT.asia\n03:05А Серия. “Интер” “Рома” билан ўз майдонида дурангга рози бўлди 5 03:00Лига 1. “ПСЖ” мағлубиятга учради 31 03:00Olamsport: Конор Хабибни икки раунддаёқ нокаут қила олади, Емельяненконинг қачон жанг қилиши маълум 1 02:59Ла Лига. “Барселона” меҳмонда йирик ҳисобда ғалаба қозонди 188 01:00“Реал” Кейн учун 226 миллион евро тўлашга тайёр, аммо “Тоттенхэм” бунга ҳам рози эмас 13 00:18Томас Мюллер “Бавария” тарихига кирди 5 00:07Рафинья Алькантара “Интер” билан шартнома имзолаш учун Миланга етиб келди.(Фото) 4 23:58Спортчилар ижтимоий тармоқларда 10 23:45Лига 1. “Монако” ўз майдонида ғалаба қозонди 2 23:35Криштиану Роналду юзидан жароҳат олди. (Фото) 39 23:25Зидан: Бизга ғалабалар cерияси керак 26 23:15Кепа эртаги тугади. Дарвозабон “Атлетик” билан шартномасини узайтиришга рози бўлди 7 23:00АПЛ. “Тоттенхэм” сафарда “Саутгемптон”ни енга олмади 19 22:35“Лестер” ҳужумчиси жамоани тарк этиши аниқ бўлди 5 22:16Фабио Квальярелла: Хет-трикни ўзимга бағишлайман 15\nМиржалол Қосимов: “Энди бор эътиборимни терма жамоага қаратаман”\n09 апр 19:14\nЎтган ҳафтанинг жума куни Ўзбекистон миллий терма жамоаси бош мураббийи Миржалол Қосимовнинг “Бунёдкор”даги мажбуриятидан ҳалос бўлгани ва энди бор эътиборини мамлакат бош жамоасига қаратиши ҳақидаги хабар эълон қилинди.\nАслида, бу ҳақдаги гап-сўзлар анча олдин урчиганди ва фақат расман ўз тасдиғини топмаётган эди. Маълумки, миллий терма жамоамиз келаси йилнинг январь ойида Осиё Кубоги-2015да иштирок этади. Табиийки, энди бор эътибор қитъа чемпионатига тайёргарликка қаратилади. Олдинда ўртоқлик учрашувлари бор. Миржалол Қўшоқович шу ўйинлар орқали жамоани Осиё Кубогига тайёрлаб боради. Бундан ташқари, Қосимов шу йил сентябрь ойида Жанубий Кореянинг Инчхон шаҳрида бўлиб ўтадиган Осиё ўйинларига ҳам терма жамоамизни олиб боради. Бу жамоа асосан 1991-1993 йилларда туғилган футболчилардан таркиб топган бўлади. Албатта, бу янгилик ҳам ижобий ҳолат. Бу жамоадан айрим ўйинчилар миллий терма жамоага ҳам таклиф этилиши мумкин. Ҳафтанинг муҳим янгилигидан сўнг Миржалол Қосимов билан учрашиб, ундан эксклюзив интервью олдик.\n- Ўзи аслида февраль ойининг сўнгги кунлари фақат миллий терма жамоада ишлашим ҳақидаги хабар пайдо бўлганди, - дея сўз бошлади М.Қосимов. – Лекин бу жараён тезликда амалга ошмади. Боиси, 5 март куни БААга қарши ўйин, икки кун ўтиб, “Локомотив” билан суперкубок учрашуви ўтказилди. Кейин кетма-кет ОЧЛ ўйинлари бўлиб ўтди. Шу сабаб билан бу ўзгариш табиий равишда бироз чўзилиб кетди. Яқинда Мираброр ака Усмонов билан учрашганимиздан сўнг бу масалани узил-кесил ҳал қилдик. Зиммамга сентябрь ойида ўтказиладиган Осиё ўйинларига терма жамоамизни бош мураббий сифатида олиб бориш вазифаси ҳам юклатилди. Бундан роппа-роса 20 йил аввал Хиросимада ўтган 12-Осиё ўйинларида чемпион бўлгандик. Мана шу ғалаба ҳалигача ягоналигини сақлаб келяпти. Шуни инобатга олган ҳолда, жамоамиз олдига Инчхонда муносиб тарзда қатнашиш ва ўша 20 йил аввалги натижани такрорлаш вазифаси қўйиляпти. Ҳозир менда футболчиларнинг кенгайтирилган таркиби бор. Асосан 1991-93 йилларда туғилган ўйинчилар жам бўлган. Шунингдек, яна уч нафар ёши катта футболчини ҳам таркибга қўшиш мумкин. Осиё ўйинлари ФИФА кунидан ташқари вақтда ўтказилади. Шу боис, легионерлар хизматидан фойдаланиш борасида муаммолар юзага келиши мумкин. 1994 йили ўзим Владикавказнинг “Алания”сида ўйнардим, лекин ўшанда терма жамоа ихтиёрига қўйиб юборишганди. Кўрамиз, легионерларга рухсат тегмаган тақдирда, олий лигада ўйнаётган 23 ёшдан катта уч нафар футболчини таркибга қўшамиз. Хуллас, шу иккита терма жамоани бошқаришим маълум бўлганидан кейин “Бунёдкор” билан хайрлашишга тўғри келди. Фурсатдан фойдаланиб, мен билан бирга шунча йил давомида ишлаган футболчилар, клуб раҳбарияти ва жамоанинг барча ишчи-ҳодимларига ўз миннатдорчилигимни билдираман.\n- Сизнинг ихтиёрингизда яна иккита жамоа қоляпти. Осиё ўйинлари сентябрь ойида ўтказилади. Айнан сентябрнинг биринчи ўн кунлигида миллий терма жамоамиз Тошкентда 2 та ўртоқлик ўйинида майдонга тушади. Мана шу икки мусобақага тайёргарлик кўриш нуқтаи назаридан муаммоларга дуч келмайсизми?\n- Ўзига яраша муаммолар юзага келиши мумкин. Шуларни инобатга олган ҳолда, июль ва август ойларида ҳам бир нечта ўртоқлик ўйини ўтказишни режалаштиряпмиз. Бу икки ойда ФИФА куни йўқ. Ўз-ўзидан легионерлар хизматидан фойдалана олмаймиз. Шу сабабли ўша ойда ташкил этиладиган ўйинларда аралаш таркиб билан ўйнаймиз. Ўзи ҳозирги миллий терма жамоа таркибида ҳам 1991-93 йилларда таваллуд топган футболчилар бор. Кейин 3 сентябрь куни Тошкентда Иордания билан ўйин белгиланди. Айни пайтда 7-9 сентябрь кунларининг бирига спаринг-рақиб изланяпти. Иложи бўлса, 8 сентябрь кунига мўлжаллаяпмиз. Чунки, 10-куни Кореяга жўнаб кетилади. 14 сентябрдан эса, Инчхонда Осиё ўйинлари бошланади. Қуръа ташлаш маросимидан сўнг гуруҳдаги рақибларга қараб, яна тайёргарлик режасини қайта кўриб чиқамиз. Осиё ўйинлари 4 октябрга қадар давом этади. 6 октябрда Доха шаҳрида Қатар терма жамоасига қарши ФИФА кунидан ўрин олган ўртоқлик учрашувимиз бор. Насиб қилса, Кореядан тўғри Қатарга учамиз. Доҳадан қайтишимизда, йўл-йўлакай 10 октябрь куни Дубайда Баҳрайн терма жамоаси билан ўртоқлик ўйинимиз режалаштирилган. Шунингдек, БАА миллий терма жамоаси билан 14 октябрь куни ўзаро учрашув ўтказамиз. Баҳрайн ва БААга қарши ўйинлар ФИФА кунидан ташқарида ўтказилади. Дарвоқе, 27 ва 29 май кунлари Тошкентда Уммон терма жамоасига қарши 2 та ўртоқлик ўйинида ҳам майдонга тушамиз. ФИФА куни бўлгани учун легионерларни ҳам бу ўйинларга чақирганмиз.\n- Ўртоқлик ўйинлари араб жамоалари билан белгиланибди. Лекин Осиё Кубоги-2015 қуръаси бизга Хитой ва КХДР жамоаларини туҳфа этди. Шуни инобатга олган ҳолда, ўйин услуби бўлажак рақибларимизникига ўхшаш Шарқий Осиё терма жамоалари билан ўртоқлик учрашувлари ташкил этиш мақсадга мувофиқ бўлмайдими?\n- Август ойига Молдова ва Озарбайжон терма жамоалари билан ўртоқлик ўйини ўтказиш бўйича музокаралар олиб бориляпти. Япония футбол федерацияси билан музокара олиб борилди, лекин биз таклиф қилган кунлар уларнинг иш режасига тўғри келмади. Жанубий Корея билан чорак финалда тўқнаш келиб қолишимиз мумкин. Табиийки, улар билан истаган тақдиримизда ҳам ўйнай олмаймиз. Балки, сиз айтгандек, Шарқий Осиё жамоалари билан ноябрь ва декабрь ойидаги йиғинларимизда назорат учрашувлари ўтказармиз. Чунки, Осиё Кубоги январь ойида бўлиб ўтади. Сўнгги йиғинларимиз иқлими Австралияга мос давлатларда ўтказилади.\n- Бевосита қуръа ташлаш маросимида иштирок этиб қайтдингиз. Терма жамоамиз жойлашган квартетга қандай баҳо берасиз?\n- Финал босқичига етиб келган терма жамоалар орасида яққол аутсайдери йўқ. Ҳеч кимнинг қўлига Австралия чиптаси курашсиз, шунчаки берилмаган. Элакдан ўтган жамоалар финал босқичига йўлланма олишди. Тилда ҳамма нарса осон. Амалда эса ҳамиша қийин бўлиб келган. Бу осон гуруҳ экан, буниси эса қийин дейишнинг ўзи нотўғри. Биринчи галдаги вазифамиз гуруҳ босқичидан чиқиб олиш. Табиийки, 2011 йилги кўрсаткичимиздан паст натижани қайд этмаслигимиз керак.\n- Қатардаги Осиё Кубогининг чорак финалида Иордания билан тўкнаш келган эдик. Бу сафар эса бироз ўзгача вазият. Чорак финалга чиқсак, катта эҳтимол билан Австралия ёки Жанубий Кореяга қарши майдонга тушишимизга тўғри келади. Қуръанинг айни шу жиҳати бизга омадсиз келмадимикан?\n- Балки, бу ҳаммаси яхшиликкадир. Ўз олдимизга олий мақсад қўйганимиздан кейин рақиб танламаслигимиз керак. Кейин таҳминий рақибларингиз маълум бўлганидан кейин тайёргарлик ҳам шунга яраша кучли бўлади. Муносабат ҳам бошқача бўлиши лозим.\n- Осиё ўйинларида иштирок этадиган терма жамоада сизга кимлар ёрдам беради? Мураббийлар штабини аниқлаб олдингизми?\n- Миллий терма жамоада бўлгани каби бу жамоада ҳам Шуҳрат Мақсудов ёрдам беради. Ҳозир яна бир мураббийни штабга қўшиш бўйича иш олиб боряпмиз. Яқин кунларда мураббийлар штаби тўлиқ кўринишда бўлади.\n- Клубдаги фаолиятингизни сарҳисоб қилиб, қандай хулосаларга келдингиз?\n- Шукрки, футболчилик фаолиятим якунланганидан сўнг узилиш кузатилмади. Ишсиз қолиб кетмадим, севимли машғулотим билан банд бўлдим. Касал пайтларимда ҳам шу яхши кўрган ишим менга далда бўлган. Нолийдиган нарса йўқ. “Машъал”дан кейин 6 йил давомида “Бунёдкор” жамоасида ишладим. Сколари, Зико каби дунё тан олган мураббийлар билан бирга ишлаш насиб қилди. Клуб олдига ҳар доим максимал вазифалар қўйилди. Бундай жамоада ишлаш ҳаммага ҳам насиб этавермайди. “Бунёдкор” етти мавсумдан бери ОЧЛда мунтазам иштирок этиб келяпти. Шундан олтитасида гуруҳ босқичини муваффақиятли босиб ўтган. Бу йил ҳам вазият биз учун ижобий бўлиши мумкин эди. “Ал-Жаиш”га қарши кечган ўйинда ҳакам юз фоиз голимизни инобатга олмади. Тўп дарвоза чизиғини ярим метрга кесиб ўтганди. Яна бир вазиятда рақиб дарвозаси томон яққол пенальти белгиланмади. Меҳмонлар ўйинчиси қўлини баланд кўтарган ҳолда дарвоза томон тепилган тўпни қайтариб қолганди. Битта эпизод вазиятни 360 градусга ўзгартириб юбориши мумкин. Амалда шундай ҳам бўлди. Ҳакамнинг нохолис қарорлари бўлмаганида, балки вазият ҳозир умуман бошқача тус олармиди? Кейин бу йил биз ишонч билдирган футболчиларимиз ўзларини оқлашмади. Бу ҳам бир лотореядек гап. Сардор Собирхўжаев, Дилшод Жўраев каби ёшларга ҳали вақт керак. Бу ёш ўйинчиларда стабиллик йўқ. Бир ўйинда язши ўйнаса, иккинчисида майдонда кўринмай қолади. Қолаверса, захира ўриндиғимиз жуда тор бўлиб қолди. Ярим ҳимоя чизиғи панд бериб қўйди. Ҳужумчиларни тўп билан ҳимоячилар таъминламайдику!\n- Бу йилги чемпионатнинг 4 та тури ортда қолди. Илк таассуротларингиз қандай бўлди?\n- Энди чемпионатимиз ўйинларини ташқаридан кузатиш имконияти кўпроқ бўлади. 4-тур доирасидаги “Олмалиқ”-“Андижон”, “Навбаҳор”-“Насаф”, “Локомотив”-“Сўғдиёна” ўйинларини бевосита стадиондан кузатдим. Энди ҳар бир турда имкон қадар марказий учрашувларни томоша қилиш, терма жамоага муносиб номзодларни кашф этиб боришга ҳаракат қиламан. Аввал ҳам бу ҳақда айтганман, ички чемпионат қанчалик кучли бўлса, терма жамоа ҳам шунчалик кучли бўлади. Ўткинчи ўйинларга ҳамиша қарши бўлиб келганман. Ҳар битта ўйин камида “Бунёдкор”-“Олмалиқ” учрашувига ўхшаб ўтса, ўйлайманки, Ўзбекистон чемпионати нафақат Осиёда, балки дунёда ҳам етакчи ўринларда бўлади. Терма жамоа бош мураббийи мен бўламанми, бошқа инсонми, албатта, миллий чемпионатнинг кучайишидан манфаатдор бўлиши шарт. Ҳаёлда ҳамма нарсага эришиш мумкин. Лекин ҳаёт умуман бошқа нарса. “Ажойиб ҳаёлпараст” фильмидаги Ўзбекистон халқ артисти Бахтиёр Ихтиёров талқин этган образни ҳар доим эслайман. Кино билан ҳаёт ўртасида жуда катта тафовут бор.\n- Осиё Кубоги-2015 январь ойида ўтказилади. Январь, февраль, март ойлари эса ҳамиша биз учун ноқулай вақт бўлиб келган. 2011 йилги қитъа чемпионатида кучли тўртликка киришимизга икки ой олдин бошланган тайёргарлик замин яратган эди. Терма жамоалар маркази олдига шундай тайёргарлик шароитини ташкил этиб беришни сўраб мурожаат қилдингизми?\n- Аниқ эсимда, ўшанда терма жамоамиз 22 ноябрь куни тайёргарликни бошлаган ва бу ўз мевасини берганди. Таққослаш учун бир мисолни келтириб ўтираман. Узоққа бормайлик, январь ойида Уммонда ўтган Осиё чемпионатида терма жамоамиз гуруҳдан ҳам чиқа олмади. Чемпионат бошланишига 6 кун қолганида тайёргарликка киришилди. Бир ҳафтада нимага эришиш ҳам мумкин. Олти куннинг икки куни ҳам йўлда ўтди. Ҳар бир клубнинг ўз иш режаси бор. Мураббийларнинг талаби ҳам турлича. Футболчилар терма жамоага турли ҳолат ва тайёргарлик билан етиб келишади. Ўртоқлик учрашувлари шунинг учун ҳам керак.\n- Осиё Кубогига тайёргарлик режаси ишлаб чиқилганми?\n- Ишлаб чиқилганди. Лекин қуръа натижасига кўра, Хитой билан бир гуруҳга тушиб қолдик. Режага кўра, Австралия сафари олдидан Хитойнинг Шанхай шаҳрида ўқув-машғулот йиғини ташкил этишни мақсад қилгандик. Чунки, Шанхай Австралия билан бир хил иқлим шароитига эга бўлиб, об-ҳавога мослашиш кўзда тутилган эди. Энди режани қайта кўриб чиқамиз. Мен Терма жамоалар марказига ПФЛ билан келишган ҳолда Ўзбекистон чемпионати ўйинларини кечи билан 8 ноябрь куни якунлаш кераклигини айтдим. Футболчилар икки ҳафта дам олганидан сўнг, 25 ноябрдан ўқув-машғулот йиғинини бошлашни режалаштиряпмиз. Ижобий натижа қўлга киритилишини истаётган эканмиз, тайёргарликни айнан шу тартибда бошлашимиз шарт. Ҳозир Австралиянинг ўзида йиғин ўтказиш ҳақида бош қотиряпмиз. Икки ҳафта Австралияда бўлиб, яна Тошкентга қайтиб келинади. Ўша ернинг ўзида қолиб, чемпионат бошлангунича ҳозирлик кўриш футболчиларнинг руҳиятига салбий таъсир ўтказиши аниқ.\n- 5 январь куни Сиднейда ўртоқлик учрашуви ўтказиш режага киритилибди. Бўлажак рақиб билан келишиб олдингларми?\n- Бу ўйин эски режа бўйича белгиланган эди. Унга кўра, 29 декабрь куни Шанхайдан Тошкентга қайтиб, Янги йил байрамини ўтказиб, кейин Австралияга учиб кетишни мақсад қилган эдик. Энди баъзи бир ўзгаришлар киритилиш эҳтимоли бор.\n- Аввалги Осиё чемпионатларидан фарқли равишда бу сафар гуруҳ босқичининг уччала ўйини ҳам бир-биридан анча узоқда бўлган шаҳарларда ўтказилади...\n- Австралиянинг ўзи бир қитъа бўлса, табиийки, шаҳарлари орасидаги масофа ҳам кичик бўлмайди. Сўнгги 10 кун ичида тоза осмоннинг ўзида 55 соат учдим.\n- Демак, адаптация, яъни мослашиш жараёни ҳозирданоқ бошланибди-да.\n- Шундай. Австралиядан қайтиб келганимдан сўнг, эртаси куни Эронга жўнаб кетдим. Кейин Австралия билан Тошкент ўртасидаги вақт тафовути 6 соатни ташкил этади. Сидней - Брисбен - Мельбурн йўналиши бўйича гуруҳнинг 3 та ўйинини ўтказамиз. Масалан, Брисбендан Мельбурн шаҳрига 3 соат училади. Майли, шунга яраша тайёргарлик кўрамиз.\nМанба\t: Olamsport.com, “ИнтерФУТБОЛ” газетаси.


15 та ҳийла: оддий зар қоғознинг биз билмаган хусусиятлари | LifeHaq.uz\nБиламизки, уй бекалари газ печида таом пиширишда азалдан зар қоғоздан фойдаланиб келадилар. Шу боис, у доим қўл остида бўлади. Маълум бўлишича, зар қоғозни овқат тайёрлашдан ташқари бошқа ишларда ҳам қўллаш мумкин экан.\nЭътиборингизга уй хўжалигида зар қоғоздан фойдаланишнинг энг яхши усулларини тақдим этамиз. Уларнинг барчасини қўллаб кўрганлар учун – мақола охирида бонус ҳам бор.\nВоронка сифатида ишлатинг\nАгар суюқликни зудлик билан бошқа идишга қуйиш ёки ниманидир сочиш керак бўлиб қолса, суратда кўрсатилганидек зар қоғоздан воронка ясанг.\nКийимни бир йўла икки томондан дазмолланг\nКийимга дазмол босишдан аввал унингтагига суратда кўрсатилганидек зар қоғоз қўйинг. У тез исийди ва кийим бир йўла икки томондан текис бўлади.\nАгар қайчиларни чахлаб, зангини кетказмоқчи бўлсангиз, мана бу блогда ёзилганидек зар қоғоз бўлагини 7-10 мартта кесинг.\nБатареялар иш муддатини узайтиринг\nАгар батареялар ўчган бўлиб, ёнингизда янгиси бўлмас, зар қоғоз бўлакларидан фойдаланинг. Уни мазкур йўриқномага мувофиқ қўйинг.\nБуюмлардан статик кучланишни олинг\nКир ювиш машинасига кирлар билан бирга зар қоғоздан ясалган бир нечта шарчани солинг (батафсил шу ерда кўринг). Ювилганидан сўнг кийимлар электрлашмайди ва ўзига сочлар, жун, майда чиқиндиларни ёпиштирмайди.\nДазмолни қуйида кўрсатилганидек зар қоғоз шарчаси ёрдамида тозаланг.\nКумушни тозалаш учун идиш тубига зар қоғоз солиб, сода, туз ва қайнаган сув қўшинг. Батафсил йўриқнома мана бу блогда кўрсатилган.\nМебелни осон кўчиринг\nМебель жиҳозларини суриш осон бўлиши учун оёқчалари остига қуйида кўрсатилганидек зар қоғоз бўлакчаларини қўйинг. Зар қоғоз тиргакларнинг яхшироқ сирпанишига ёрдам беради.\nWi-Fi сигналини кучайтиринг\nЗар қоғоз Wi-Fi сигналини кучайтиришга ёрдам беради. Қоғозни бир неча қават қилиб букланг ва антенна ортига экран сифатида жойлаштиринг. Тафсилотлар бу ерда.\nЕлим тўппончасини тозаланг\nБир бўлак зар қоғоз елим тўппончасини эскирган елимдан осон тозалашга ёрдам беради. Йўриқнома шу ерда.\nТаомларни куйишдан ҳимояланг\nТовани куйишдан ҳимоялаш учун унга бир қават зар қоғоз қўйинг. Натижада, таомни ёғ ишлатмасдан тайёрлаш мумкин бўлади.\nХромланган юзаларни зангдан тозаланг\nБир бўлак зар қоғозни шар шаклида буклаб намиқтиринг ва куч билан занглаган хромли юза устидан юргазинг. Батафсил йўриқнома мазкур блогда.\nАгар очиқ қадоқ ёки ҳалтани зичлаб ёпиш зарур бўлса, ҳалта четига мана бу ерда кўрсатилганидек бир бўлак зар қоғозни қўйинг ва устидан дазмол босинг.\nЗар қоғоздан сенсор экрани учун фойдаланинг\nМаълум бўлишича, телефоннинг сенсор экрани зар қоғоз билан тегишга таъсирчан экан. Агар оддий қаламни зар қоғоз билан ўрасангиз, қўлбола стилус пайдо бўлади. Қўл остингизда сенсорли қўлқоплар бўлмаса, кўрсаткич бармоғингизни зар қоғоз билан ўранг ва ҳаттоки оддий қўлқопда ҳам смартфондан фойдаланаверинг.\nПеченье учун шакллар ясанг\nПеченье учун мўлжалланган деярли исталган шаклни мазкур йўриқнома ёрдамида бир неча дақиқада зар қоғоздан ясаш мумкин.\nБонус: тишларни оқартиринг\nБир оз озуқа содасини тиш пастаси билан аралаштиринг, сўнгра қалин қилиб зар қоғозга суринг ва тишларингиз устидан маҳкам ёпиштиринг. Бир соатдан сўнг зар қоғозни олиб ташланг ва оғзингизни яхшилаб чайинг.\n11/07/2020 08:15:38 18 0 Манба: .adme.ru\nАйрим ҳийлалар ҳақиқатдан доҳиёна бўлгани учун улардан бир неча авлод фойдаланиб келади.


O‘zLiDeP депутати “Мовороуннаҳр”МФЙдаги муаммони жойида ҳал этди | O'zLiDeP\nO‘zLiDeP депутати “Мовороуннаҳр”МФЙдаги муаммони жойида ҳал этди\nO‘zLiDeP Тошкент шаҳар Кенгаши раиси Тўрабек Назаров бошчилигидаги партия фаоллари ва Халк депутатлари Миробод туман Кенгашидаги партия депутатлик гуруҳи аъзоларидан иборат ишчи гуруҳ “Олтинкўл”, “Мовороуннаҳр” МФЙ аҳолиси билан учрашди.\nАҳоли билан юзма-юз мулоқотлар чоғида ҳудуд аҳли томонидан 15 га яқин мурожаат келиб тушди.\nХусусан, “Мовороуннаҳр” МФЙда яшовчи Гавхар Мустамова турмуш ўртоғи оғир хаста эканини айтиб, тикув машина олишда кўмак сўради.\n– Икки нафар фарзандим бор, – дейди Г.Мустамова. – Оилавий шароитимиз оғир, оилада фақат мен ишлайман. Шу боис, тикув машина олиб тикувчилик билан шуғулланмоқчи эдим. Партия фаолларига раҳмат, ўзлари уйимизга келиб муаммойимизни ўрганди ва ҳал этишга ваъда берди.\nЎрганишлар давомида шунингдек, “Мовороуннаҳр” МФЙдаги кўп қаватли уйнинг подвол қисмида сув қувирлари ёрилгани сабабли хонадонларга нохуш хидлар таралётгани маълум бўлди. Халқ ноиблари мутасадди ташкилотларни чақиртириб муаммони жойида ҳал этди.\nБундан ташқари, учрашувлар давомида аҳолига “Yoshlar – kelajagimiz” ва “Ҳар бир оила – тадбиркор” дастури доирасида яратилаётган имкониятлар ҳақида кенгроқ тушунчалар берилди. Ўз бизнесини бошламоқчи бўлган ёшларга кўмаклашилди.


Шуманайда Президент билан учрашган тадбиркор китоб дўкони очди- Kruz.uz\n14:28, 18.03.2017 1730 0 Шўмоной тумани\nЎзбекистон Республикаси Президенти Шавкат Мирзиёев 20-21 январь кунлари Қорақалпоғистонга, шу жумладан, Шуманай туманига ташрифи чоғида туман фаол ёшларидан бири, якка тадбиркор, туман марказидаги А.Мусаев кўчаси, 14 уйда истиқомат қилувчи Сейдабулла Медетов билан учрашиб, унинг китоб дўконини очиш бўйича ғояларини қўллаб-қувватлаганди.\n2011 йилдан буён якка тадбиркор сифатида фотостудия ташкил қилиб, аҳолига хизмат кўрсатган 28 ёшлик С.Медетов кейинчалик канцелярия буюмлари савдоси билан шуғулланиб келаётганди.\n- Президентимизга дилимдаги сўзларни айтиш имконига эга бўлганим ва Юртбошимизнинг самимий сўзлари менга маънавий куч бағишлаб, мени янгидан янги мақсадлар сари руҳлантириб юборди, дейди у. –Чунки туманимиз ёшлари номидан шахсий китоб дўконимни барпо этиш ниятимни айтганимда, Президентимиз мени қўллаб-қувватлаб, икки қаватли китоб дўконини барпо этишим учун 500 миллион сўм маблағ ажратишда ёрдам кўрсатишини айтди. Мендек оддий қишлоқ боласига кўрсатган бундай юксак ғамхўрлиги ва эътибори учун туманимизнинг барча ёшу-қариси давлатимиз раҳбаридан миннатдор эканини баралла айтгим келади.\nҚисқа вақт ичида 500 миллион сўм маблағ якка тадбиркорнинг ҳисобига тушурилди ва туман марказидаги Дўстлик гузори бўйидан 2 қаватли «Шуманай китоб олами» китоб дўкони учун ер майдони ажратилди. Бугунги кунда дўконнинг деворларини тиклаш ишлари олиб борилмоқда. Якка тадбиркор китоб дўконини Мустақиллигимизнинг йигирма олти йиллик байрами олдидан фойдаланишга топширишни режалаштирмоқда